text: 1Chimandahuasha israel runaguna Diosta yuyarina shuc jistata raunaura, chiraicumi Jesusca Jerusalenma bulltiara. 2Chi llactaibi Ovejagunahua Pungu nishca mayanbi tiyan shuc allashca ichilla cucha pugru, hebreo shimibi Betsata nishca. Chi allashca ichilla cucha mayanbi pichca (5) chushac huasi tiyara. 3Chi luntuccunaibi tiyac anaura ashca ungushcaguna, mana ricuccuna, janga chaquiguna, suchugunas sirinaura allpaibi. (Paigunaga chi yacu cuyurinata chapaunaura. 4Maican uras shuc angel shamusha chi yacuta cuyuchira. Chi yacu cuyurishcai punda yacuma yaicuc runa ima ungüimandas aliyashca saquiri anaura). 5Chi ungushca runaguna muntunbi tiyara shuc runa quimsa chunga pusac (38) huatata ungushca causac. 6Jesus chi runata siriuta ricusha, chasna yapa unaita ungusha causashcata yachasha chi runata tapura, Janbirinata munanguichu nisha. 7Tapucpi chi ungushca runa nira, Mana pitahuas charinichu señor cai yacu cuyurishcaibi ñucata yacui churangahua. Caran cuyurishcaibimi shucca ñucata binsisha ñaupasha rihuan. 8Jesus randi paita nira, Jatari, can puñunata apasha purisha rilla. 9Chi ratullaitami chi ungushca runa janbirira, pai puñunata apasha puricallarira. Ñáa chi punzhaga israel samana punzha arami. 10Chiraicu israel amuguna chi janbiric runata ninaura, Cunanga samana punhza man. Can puñunata casna apariushaga mandashca shimitaga mana cadsungui ninaura. 11Chasna nicpi chi janbiric runa cutipara, Ñáucata janbic runami camba puñunata apasha purisha ri nisha nihuara. 12Nicta uyasha amuguna cuti tapunaura, Maicandan canda casna nic runaga camba puñunata apasha purisha ri nishaga. 13Randi chi runa mana yacharachu pi paita janbishcata, Jesus ña anchurishca ara chi auc runa muntun ucuibi. 14Chihuasha Jesus pai janbishca runata Diosta alabana huasibi tupasha paita nira, Ricui, cunanga ña janbirishca angui, ama cuti juchata rasha causanguichu caimandas yali jatun nanai canma ama shamuchun. 15Chasna nicpi chi runaga risha israel amugunata cuintara, Jesusmi ñucataga janbihuashca ara nisha. 16Chiraicumi israelgunaga Jesusta piñasha catita callarinaura samana punhza janbishcamanda. 17Randi Jesus paigunata nira, Ñáuca Yayaga tucui uras tarabauc man, chiraicumi ñucahuas tarabauni. 18Pai casna rimashcamandami israelgunaga astahuan mas huanchinata munanaura, pai samana punhzata mana balichishcamanda, chasnallata paiga ñuca quiquin Yayaga Dios man nisha Dioscuinta tucushcamanda. Chasnamandami paita yapa piñanaura. 19Jesus paigunata casna rimara, Sirtu cangunata nini, Diospa Churi ashahuas ñuca munaiga mana imatas rai ushanichu. Ñáuca Yaya imata rauctas ricuunimi, paihua churi ashami ñucahuas paicuintallata imatas rauni. 20Jahuapachai tiyac Yayaga paihua churita llaquishami tucui pai rashcagunataga ricuchihuan, chasnallata mas jatun rashcagunatahuas ricuchingami. Chigunata ricusha cangunaga manzharinguichimi. 21Yaya Diosca huañushcagunatas causachic an. Ñáucahuas paihua churi ashami chasnallata huiñai causaita cuni maican ñuca munashca runagunataga. 22Yayaga mana pitahuas taripanzhu, astahuanbas paihua churi acpimi cuhuashca tucui taripana ushaita tucui runaguna balichihuanauchun nisha Yaya Diosta balichishcashinallata. Maican churita mana balichicca, churita cachamuc Yayatahuas mana balichinzhu. 24Sirtupacha cangunata nini, maicanbas ñuca rimashca shimigunata uyasha, ñucata cachamuctahuas quirishaga huiñai causaitami charin. Chi runa mana caudsayachishca taripaitucungachu, astahuanbas huañuimanda causaima ña pasashcami. 25Sirtupacha cangunata nini, Diospa Churi rimashca shimita huañushca runagunahuas uyangaraunguna, maican chi shimita uyasha cadsuccunaga causangaunami. Chasna tucuna urasca ña pactamushcami. 26Ñáuca yayallami causaita cungahuaca ushaita charin. Chasna asha paihua churi acpimi pitas causaita cuchun nisha ñucama ushaita cuhuara. 27Chasnallatami ushaita cuhuashca tucuita taripangahua ñucaga Runa Tucuc ashcamanda. 28Ama manzharinguichichu ñuca casna rimashcata uyasha, astahuanbas tucui huañushca runaguna ñuca rimashca shimitaga uyana uras pactarimungami. 29Chita uyasha pambashcagunamanda llucshingaunami. Alita raccunaga causaringauna huiñai causaita charingahua, randi mana alita raccunaga causaringauna caudsayachishca ucupachama ringahua nira. 30Ñáucaga mana imatahuas ranata ushanichu ñuca quiquin yuyaimandallaga. Ñáuca Yaya mandashcashinallami taripani. Ñáuca munashcata ranataga mana munanichu, randi ñucata cachamuc Yaya munashcashinallatami rani. Chiraicu ñuca taripanaga cusca man. 31Ñáuca ñucallata balichiringahua rimacpiga ñuca rimashcaga mana imaraicuhuas balinmachu. 32Randi cunanga aunmi shuc ñucata balichisha rimac. Paiga ñucamanda rimashca shimiga sirtu ashcata yachani. 33Cangunaga tapunauchun nisha maican runagunata Bautisac Juanbagma cacharanguichi. Ñáa pai ñucamanda rimashcaga sirtu mara. 34Randi ñucaga mana runaguna rimashcamandachu balic ani, astahuanbas caitaga Bautisac Juanmanda rimani canguna quishpirinauchun nisha. 35Bautisac Juan yachachisha shuc sindishca bilacuinta mara. Cangunaga pai punzhayachicshina yachachishcata shuc ratullatami munaranguichi. 36Randi Juan rimashcamandahuas ñuca partimanda shuc mas balic rimacta charini. Ñáuca Yaya rai nisha mandashcata pactachiuni. Imata rashahuas ñuca Yaya cachamuhuashcataga ricuchiuni. Chasna acpi ñuca rashcagunaga Bautisac Juan rimashcatahuas mas yalita ñuca pi actas richinaun. 37Chasnallata ñucata cachamuc Yayallatami ñuca partimanda sirtuta riman. Canguna ima uraspas pai rimashcata mana uyashcanguichichu, paitas mana ricushcanguichichu. 38Yaya Dios cachamushca runata canguna mana quirishcamandami paihua shimihuas canguna shungüibiga mana tiyanzhu. 39Cangunaga Diospa shimita ashcata ricunguichi chibi huiñai causaita tupashun nisha. Chasna agllaita chi shimigunaga ñucamandami rimanaun. 40Chasna rimaupihuas cangunaga ricusha yachashallatas ñucama shamunata mana munanguichichu chi huiñai causaita charingahuaca. 41Ñáucaga mana munanichu runaguna ñucata balichishca tucungahuaca. 42Chasnallata canguna imata rimaupihuas yuyarishcatas ñuca yachani Yaya Diosta canguna shungu ucui mana llaquishcata. 43Ñáucaga ñuca Yayahua shutibimi shamushcani, chasna agllaita cangunaga mana llaquihuanguichichu. Randi shuc runa paihua quiquin shutibi shamucpiga chitaga llaquinguichimami. 44Cangunapuralla alabanacusha causanguichi, astahuanbas quiquin Diospagmanda alabaitucunata mana munanguichichu. Chasna ashaga imasata ñucata quirinata ushanguichiya. 45Diospacpi ñuca cangunata culpayachingaraushcata ama yuyaringuichichu. Cangunata caudsayachicca canguna llaquishca Moisesllata manga, pai mandashcagunata canguna mana cadsushcamanda culpayachitucunguichimi. 46Moisesca ñuca partimandallatami quillcara. Pai rimashcata canguna sirtu quirishca ashaga ñucatahuas quirihuanguichimami. 47Randi canguna pai quillcashcataga mana quirishaga imasata ñuca rimashcataga quiringuichiya.


c: text/html

text: 1Chhaynaqa, iñisqanchisrayku chaninchasqa kaspan Señorninchis Jesucristorayku Dioswan thak-kaypi kawsanchis. 2Paypi iñispallan Diospa sumaq chaskiykusqanqa kanchis. Chaypin qaqata sayashanchis, hinaspan kusikushanchis Diospa qhapaq k'anchayninpi kuska kananchista suyakuspa. 3Manan chayllachu, aswanpas ñak'ariykunapipas kusikullanchistaqmi. Yachanchismi ñak'ariykunaqa pacienciakunanchispaq kallpachawasqanchista. 4Pacienciakuspan allinpaq hap'isqa kanchis, allinpaq hap'isqa kaytaq suyakuyta yachachiwanchis. 5Suyakuyqa manan p'enqachiwanchischu, qowasqanchis Santo Espirituwan Diospa munakuynin sonqonchispi hunt'a kasqanrayku. 6Kikinchista qespikunanchispaq manapuni kallpayoq kashaqtinchismi Cristoqa tiemponpipuni wañurqan huchasapakunarayku. 7Huk chanin runaq rantinpi wañuyqa sinchi sasan, ichapaschá pillapas wañunman sumaq runaq rantinpiqa. 8Diosmi ichaqa munakuyninta rikuchiwanchis, huchasaparaq kashaqtinchis Cristoq wañupuwasqanchiswan. 9Chhaynaqa, Cristoq yawarninwanchus chaninchasqa kashanchis chayqa, astawanpunin payqa p'uchukay p'unchaypi Diospa phiñakuyninmanta qespichiwasunchis. 10Diospa awqan kashaqtinchistaq payqa Churinpa wañusqanwan sumaqta chaskiykapuwarqanchis chayqa, aswantaraqmi paywan allipunachisqaña kashaspanchisqa, kawsayninwan qespichisqa kasunchis. 11Manan chayllachu, aswanpas Diospin kusikullanchistaq Señorninchis Jesucristo Dioswan allipunachiwasqanchismanta. 12Imaynan huk runallawan huchaqa kay pachapi qallarirqan, huchawantaq wañuypas rikhurirqan, chay hinallataqmi, wañuyqa llapa runaman chayarqan llapallan huchallikusqankurayku. 13Manaraq kamachikuy simi kashaqtinmi huchaqa kay pachapi kasharqanña, chaywanpas kamachikuy simi mana kaqtinqa manaraqmi runaqa huchachasqachu karqan. 14Wañuytaq ichaqa Adanpa tiemponmanta Moisespa tiemponkama llapa runata munaychakurqan, manaña Adán hinachu kamachikuy simita p'akispa huchallikurqanku chaypas. Adanqa hamunan karqan chaypa rikch'aynillanmi karqan. 15Diospa qokuyninmi ichaqa mana Adanpa huchallikusqan hinachu karqan. Huk runaq huchallikusqan hawa askha runa wañurqan chayqa, sapallan Jesucristo runawan mana imaraykulla qespichiwaspanchisqa, astawanraqmi Diospa khuyapayakuyninqa askha runakunaq allinninpaq karqan. 16Diospa qokuyninqa manan chay huk runaq huchallikusqan hinachu karqan, ch'ulla huchallamantan Diosqa juzgaspa runakunata huchacharqan, ichaqa askha huchakunamantan Diosqa mana imaraykulla qospa runakunata chaninpaq hap'irqan. 17Ch'ulla runaq huchallikusqanraykuchus runakunata wañuy munaychakurqan chayqa, astawanraqmi Diospa mana imaraykulla chaninchasqan runakunaqa mosoq kawsaypi sapallan Jesucristoq ruwasqanrayku kamachikunqaku. Diosqa anchatapunin paykunata khuyapayarqan, qokuynintapas qorqan. 18Chhaynaqa, imaynan Adanpa huchallikusqanwan llapa runa huchachasqa karqanku, chay hinallataqmi Jesucristoq chanin ruwasqanwan llapa runa kawsanankupaq chaninchasqa karqanku. 19Imaynan ch'ulla runaq mana kasukusqan hawa, askha runa huchasapapaq hap'isqa kapurqanku, chay hinallataqmi ch'ulla runaq kasukusqan hawa askha runa chaninpaq hap'isqa kanqaku. 20Kamachikuy simiqa churasqa karqan hucha astawan askhayananpaqmi, ichaqa hucha astawan rikhuriqtinmi, aswan hatunraq Diospa khuyapayakuyninqa karqan. 21Chaymi, imaynan huchaqa wañunapaq munaychakurqan, chay hinallataq Diospa khuyapayakuyninpas munaychakun. Ahinapin Diosqa runakunata chaninpaq hap'ispa wiñaypaq kawsachin Señorninchis Jesucristoq ruwasqanrayku.

robotstxt: allowed

filter: keep


text: 1Chauraga nämi nachrgayämura mana levaduraynag tanta rurapäcunan fiesta. Chay fiestata Pascua nipäcugmi. 2Nätan sacerdöticunapa mandagnincunawan, Moisés isquirbinganpita yachrachigcunam cay ninacurcara: “¿Imanaypatag Jesusta wanurachichwansi?” nir. Nätan chaychru runacuna cayagta manchacurmi mana wanuchiyta atipapäcurachu. 3Nätan Judasga Asyagpa munayninchrümi ricacarura, Judastaga gayapäcuratan Iscariote nirsi. Payga cara chrunca ishcayniyog discïpuluncunapita jucmi. 4Payga aywarunag Jesusta imanaypa reguechinanpagsi chay sacerdöticunapa mandagnincunawan, jinaman Diospa wayinta ricag guardiacunapa mandagnincunawan rimagmi. 5Nä chraruptin paycunaga cushicaräriram. Chaypitam “Golguetam gopäcushay” nirärira. 6Chaynuypa niräriptin Judasga “Äri” nirunmi. Chauraga imalas canantam shuyag shuyagla cayara, runacuna nä chunyaruptin reguechinanpag. 7Chauraga nä chraramura mana levaduraynag tanta micapäcunan fiestam. Chaychrümi Pascua cënapag achrcashta wanuchipäcug. 8Chaura Jesusga cachrara Pedrotawan Juantam cay nir: “Aywapäcuy jinaman camaripäcamuy cënananchipag Pascua micuyta”. 9Niptin paycunaga tapupäcura: “¿Maychru camaripäcamunätatag munayanqui?” nir. 10Nipäcuptinmi Jesús nira: “Nä marcaman yaycurcayarmi, wacuywan yacu apayag olgowan tincupäcunqui. Paytam gatirapäcunqui may wayiman yaycunantas. 11Chaypitam chay wayiyog runata nipäcunqui: ‘Yachrachigmi niyan ¿maygan wayiquichrümi discïpulücunawan micushag Pascua micuyta?’ 12Nipäcuptiquim, reguechipäcushunqui juc jatun wayipa altusninta shumag chrurachracushata. Chaychru camaripäcamuy”. 13Niptin paycuna aywacurcara marcatam. Chauraga Jesús ningannuylam tarirärira lapanta. Chaychrümi camaripäcura Pascua micuy cënata. 14Nä cënay üra chraramuptinmi Jesusga discïpuluncunawan ashuyarärira mësaman micapäcunanpag. 15Chaychrümi Jesusga nira: “Aliscam munarä gamcunawan cay Pascua cëna micuyta manaragsi wanungäcama. 16Cay micuytaga mana micushagchu Diospa munayninchru yapay micunganchicamam”. 17Chauraga cöpata charircurmi, Diosta “Gracias” nicurcurga discïpuluncunata nira: “Upyapäcuy caypita. 18Cay üvaspa yacuntaga mana upyashagchu Diospa munayninchru cawayta galayunganchicamam”. 19Chaypitaga tantata charicurcurmi, Diosta “Gracias” nicurga, partircur gora cay niyar: “Cay tantaga cayan cuerpünuymi gamcuna raygom wanuchisha cashag. Imaysi cayta rurapäcunqui wanungäta yarpapäcunaypagmi”. 20Chaynuytan nä cënacurcurga cöpata charircursi niratag: “Cay vïnu cayan yawarnïnuymi. Chaura yawarnïta perdir wanungämi välichinga gamcunawan cay mushog conträta ruranganchita. 21Nätan wanuchipäcamänanpag reguechimag runas, chica üram cayan cay mësachru. 22Noga jana pachapita runaga wanushag Dios ningannuyran. ¡Ay! Aliscam laquipä chay reguechimag runata”. 23Niruptinga quiquincamam tapunacuyta galacayärira: “¿Mayganchitag cayanchi?” nir. 24Chaypitam paycunaga galacayärira cay ninacuyta: “¿Mayganchirag cashun mas alinninpag ricasha runa?” 25Nipäcuptinmi Jesusga nira: “Nacioncunachru munayniyogcuna mandapäcun juyunaypam runacunata, nätan mandayta yanapagcunatam ali rurag runa nipäcun. 26Nätan gamcunachrüga manam chaynuychu canga. Antis gamcunachru maygaysi mandagcagga manacag runapagrag ricacuchun, jinaman mandagcagga capäcuy juc servignuyrag. 27Mä tapuyärishay: Gamcunapita, ¿maygantag mas alinnin runa, micunanpag mësaman tayugchu u servicugchu? Mësaman micunanpag tayugmi, ¿au? Nätan nogaga gamcunachru cayä juc servicugnuymi. 28Nätan gamcunaga nogawanmi ima-ayga nacaychrüsi capäcuray. 29Chaymi cananga quiquï nircayag mandag capäcunaypag, nogatas Taytä mandag canäpag nimangannuy. 30Chaura gamcunaga, nogawanmi micapäcunquis upyapäcunquis nä munaynïchru carcayarga, jinaman tayapäcunquis reypa trönuncunachrümi Israelpa chay chrunca ishcayniyog castacunata juchanpita taripapäcunaypag”. 31Chaypita Jesusga Simontas cay niratan: “Simón, Simón, Asyagmi Diosta manacurun gamta trïguta wauyachignuysi rurashunaypag. 32Nätan nogaga gampagmi Diosta manacurü chaynuyla Diosman yupachicunaypag. Chaura gam juchaman ishquirur gangalanta nogaman cutimurga wauguequicunata chaynuyla yupachicarcämänanpagmi yanapanqui”. 33Jesús niruptinmi Pedroga cay nin: “Tayta, nogaga camacushalam cayä gamwan carcelman aywanäpagsi u wanuchipäcushuptiqui gamwan wanunäpagsi”. 34Niptinmi Jesusga “Pedro, gallo manaragsi wagamuptilanmi, canan ninqui nogapita quima cuti mana reguemangayta” nira. 35Chaypitam Jesusga paycunata cay nira: “Mana bolsaynagta, mana alforjaynagta, mana sandaliaynagta, naupata cachraptï ¿imalas pishipapäcushuraychu?” Niptin paycunaga nipäcuram: “Manam imas”. 36“Nätan cananga bolsaycuna captin apapäcuy, jinaman alforjaycunatas. Nätan mana espädaynagga janan jacunta ranticurcur rantichun juc espädata. 37Nätan nogawanga ruracanga isquirbishachru ningannuymi. Chaychrüga cay niyanmi ‘Juchasapapag ricasham canga’ ninmi. Chaymi nogapita lapan isquirbirayagcuna nogachru ruracanga”. 38Niptinga paycuna nipäcuram: “Tayta, caychru cayanmi ishcay espädalaga”. Niräriptinmi payga nira: “Ama antis rimashagchu mana tantiarcayämaptiquiga” nira. 39Chaypitam Jesusga yargor Olivos gotuta imaysi aywachrangannuy aywara, jina guepantam aywapäcura discïpuluncunatas. 40Nä gotuman chrarurga discïpuluncunatam nira: “Diosta manacurcay mana juchaman ishquipäcunaypag”. 41Nircurga paycunapita mas wacläcascaman ashurcurmi gongorpacuyur Diosta manacura 42cay nir: “Tayta, munarga washamay alisca nacanäpita. Nätan ama munangänuyga ruracächunchu, antis gam munangaynuy ruracächunga”. 43[Jesús niyaptilanmi jana pachapita juc ángel ricacarura calpanchänanpag. 44Chauraga alisca laquisha cayarmi, Jesusga Taytanta manacura lapan calpanpa, südayninsi pampaman shutura yawarnuymi.] 45Nä manacunganpita sharcurcurga, aymura discïpuluncunacagtam. Nätan paycunataga tarirura laquicuypita punucashatam. 46Chaura Jesusga “¿Imanirtag punurcayanqui? Sharcapäcuy, Diosta manacurcay, juchaman mana ishquipäcunaypag” niram. 47Jesús chaynuy rimayaptilanmi achca runacuna chrarärimura. Chay runacunapa naupantam aywamunag Judas. Payga cara chay chrunca ishcayniyog discïpuluncuna castam. Paymi Jesuscagman ashuyur mucharun. 48Chaura Jesusga nirunmi: “Judas, ¿muchaypachu cay runacunapa maquinman jitarayämanqui, noga jana pachapita shamusha runata?” 49Chay nigta mayarurmi discïpulucunaga Jesusta tapurärira cay nir: “Tayta, ¿espädawanchu tucsipäcushag?” 50Chaylam juc discïpuluga sacerdöticuna mandagpa rantisha runanta derëchacag rinrinta cuchurura espädawan. 51Chaura Jesusga nirunmi: “¡Ama mastaga rurapäcuychu imatas!” Nircur chay runapa rinrinta yatayurmi, cuticarachira. 52Chaypitaga sacerdöticunapa mandagnincunatam, Diospa wayin ricag guardiacunapa mandagnincunatam, jinaman Israel castachru alinninpag ricasha chacha runacuna Jesusta aywachipäcunanpag chrämushacunatam nirun: “¿Imanirtag gamcuna aywarärimunqui espädawan, gueruwan, juc suwaman yupaysi? 53Nogaga lapan junagtag gamcunawanga Diospa wayinchru carä chaychru manatag ni tupaylas tupapäcamaraychu. Cananga nä üraycunachr ayparamun Asyag munanganta rurapäcunaypag” nirun. 54Chauraga Jesusta nä charirärirga, aywachipäcura sacerdöticuna mandagpa wayinmanmi, nätan Pedroga carulapam gatirara. 55Chay wayipa puncun pampachrümi yantata golpurcur muyurigpa tayarärira. Chaychrümi Pedrosi paycunawan tayayara. 56Chaura chay wayiyogpa rantishan warmim nina lädunchru Pedro tayayagta ricapururga, rircarayanganpita cay nirun: “¡Ä! ¡Cay runasi cayara Jesuswanmi!” 57Niptinmi Pedroga nin: “Warmi, manam Jesusta reguëchu” nin. 58Unaylantam jucsi Pedrota ricapururga nirun: “¡Gamsi paycuna castam cayanqui!” Niptinmi Pedroga “¡Manam nogaga pay castachu cä tayta!” nirun. 59Chaypitam nä juc üratanuyga, jucsi cay niruntag: “Ä, razonpam cay runas paywan purira. Caysi Galilea runam”. 60Niptinmi Pedroga “Runa, manam musyächu imapitachr rimacunquisi” nin. Chaynuy rimayaptilanmi juc gallo wagaramura. 61Chaura Jesusga muyurcurmi Pedrota rircarirura. Chaylam Pedroga yarpachracurura Jesús cay ninganta: “Manaragsi gallo wagangancamam quima cuti ‘Manam reguegchu’ ninqui nogapag” ninganta. 62Chaypita Pedroga washata yargarcamurmi alisca wagacura. 63Nätan chaychru täpag soldäducunam Jesusta turyapäcura, jinaman magapäcura. 64Jinaman ñawinta chapayurmi cäranchru lagyarcur “¿Pitagshi lagyarushunqui? Diospa-mayin carga mä niy pi lagyashungaytas” nipäcura. 65Jinamanmi ashlipäcura tucuyta imatas. 66Chaypitam nä pacha wararamuptinga gotucarärira Israel castachru alinninpag ricasha chacha runacunawan sacerdöticunapa mandagnincuna, jinaman Moisés isquirbinganpita yachrachigcuna. Jinarcurmi Jesusta aywachipäcura marcachru mandagcunaman. Nä chrarärichiptinmi, tapupäcura cay nir: 67“Nipäcamay, ¿gamchu cayanqui ‘Salvacugtam cachramushag’ Dios ningan?” Nipäcuptinmi Jesusga nira: “ ‘Au, chay quiquinmi cayä’ niptïsi, ‘Manam razonchri’ nipäcamanquichu. 68Ni manatan noga imata tapucuptïsi contestapäcamanquipishchu. 69Nätan cananpitam noga jana pachapita shamusha runaga tayucushag Munayniyog Diospa derëcha lädunman”. 70Niptinga lapansi tapupäcura cay nirmi: “Chauraga ¿cayanqui Diospa-mayinchu?” Nipäcuptinmi Jesusga nira: “Au, gamcuna nipäcamangaynuymi cayä”. 71Chaura paycunaga cay nipäcuram: “Pi maysi Jesuspita ima nimänanchitas cananga manam munanchichu. Quiquinchim cananga nä mayarunchi rimanganta”.


text: 1Leviatán manchakuy hatun animaltari, ¿challwa hap'inawan aysarqowaqchu? ¿Qalluntapas watullawan aysarqowaqchu? 2¿Senqanta watuwan khipurqoyta atiwaqchu? ¿Qhaqllinmanta anzuelowan aysarqoyta atiwaqchu? 3¿Payri khuyapayaykunaykipaq valekusunkimanchu? ¿Sumaq simiwanchu rimapayasunkiman? 4¿Payri qanwan rimanakunmanchu wiñaypaq kamachiyki kananpaq? 5¿Pichinchukunawan hinachu qanri pukllakuwaq? ¿Ususiykikunaq pukllananta hinachu watawaq? 6¿Challwa qhatuqkunari Leviatanta vendenakuspa ch'aqwankumanchu? ¿Qhatunankupaqri kuchurqarinkumanchu? 7¿Qarantari wach'ispa t'oqorqoyta atiwaqchu? ¿T'urpunawan umanta t'oqorqowaqchu? 8Makiykiwan aychanta llamiykuy, imaynataraq tupapakunqa, manataq chaytaqa qonqankichu, chaymi mana llamipayankiñachu. 9Leviatantaqa rikurqospallaraqmi pasaqta llaksakunku, manan atikunchu imaynamanta hap'iypas. 10Pillapas llamipayaqtinqa kutirimunpachan, manataqmi pipas churanakuyta atinmanchu. 11Chhaynallataq, ¿pin ñoqawan churanakuspa mana imanasqalla ayqenman? Llapan teqsimuyuntinmi ñoqaqkama. 12Willallasqaykitaq chakinkunamanta, chay musphana kallpanmanta sumaq rikch'ayninmantawan. 13¿Pitaq atinman chaypa qaran ch'utiyta? ¿Pitaq chay hark'aqnin phatu q'aqlachunta t'oqonman? 14¿Pitaq siminta qhaqllariyta atinman chay hina manchakuy kirukunayoqtari? 15Wasa sarphanpas hatuchaq escudowan qatasqa hinan, chaykunataq allin k'askasqa ch'illa rumi hinaraq. 16Allin-allin mat'illañan kashan, mana wayraqpas haykuy atinan. 17Allin-allin k'askachisqallañan kashan, mana piqpa paskay atinan. 18Chhullisqanpas illapa hinaraqmi lliphllikin, ñawinkunapas pacha paqar inti hinaraqmi k'anchan. 19Siminmantapas ninaraqmi rawrarin, nina phinchikillaraqmi t'akarikun. 20Senqanmantapas q'osñiraqmi lloqsimun, t'impushaq manka waksi hinaraqmi lloqsimun. 21Samayninpas sansa hinaraqmi rupharin, siminmantapas ninaraqmi wach'imun. 22Paypa kallpanqa much'unpin, paypa qayllanpiqa lliwmi khatatatanku. 23Ukhu aychanpas allin talullañan mana imanay atina. 24Sonqonpas qaqa hina ch'ilan, maran rumi hina mana atiymi. 25Leviatán sayariqtinqa llapa dioskunan llaksakunku, q'aqchasqaraqmi ayqerikapunku. 26Piña espadantin taripaspapas, manan imanaytapas atinchu, jabalinapas, lanzapas, rawrashaq wach'inapas manan haykuyta atinchu. 27Leviatanpaqqa fierropas ichhu hinan, broncepas ismusqa k'ullu hinan. 28Wach'isqapas manan ayqechinchu, rumiwan warak'asqapas ichhuwan chanqasqa hinan. 29Marunawan q'asusqapas soqos hinan paypaqqa, asikunmi lanzawanña chanqasqapas. 30Qhotunpas p'akisqa k'arpawan k'askachisqa hinan, suchuriqtinpas fierro kiruyoq saruchina hinan t'uruta wayq'on. 31Lamar-qochatapas mankapi unuta hinaraqmi t'impuchin, chhaqrusqa hawina t'impuchisqa mankaq phosoqonta hinaraq. 32Unupi purisqanpas phosoqo ñanmi ruwakun, yuraq k'anchashaq soqo chukcha hinaraq. 33Kay pachapiqa manan imapas kanchu chay hinaqa, chay animalqa mana imatapas manchakuqmi. 34Llapan qhariykachaq animalkunatapas Leviatanqa pisichanmi, Leviatanqa llapan salqa animalkunaqpas reyninmi, nispa.


text: 1Sichus pipis wakata suwakun, chayrí ovejata, ñak'antaj, chayrí vendentaj chayqa, chay suwa qopuchun phishqa wakasta; ovejasmantarí tawa ovejasta. 2Sichus uj suwata wasita jusk'ushajta jap'inku, maqaspataj wañuchinku chayqa, chay wañuchej mana juchayojchu kanqa. 3Sichus p'unchay wañuchin chayqa, chay wañuchej juchayoj kanqa. Pichus suwajqa jap'ichikuspa, mashkhatachus suwasqampa valorninta qoponqa; mana qolqen tiyan chayrí, pay kikin vendesqa kachun, chaywan suwakusqanmanta junt'anampaj. 4Sichus suwaj makimpi kawsashajllataraj tarikapunku suwasqan wakata, chayrí burrota, chayrí ovejata chayqa, chay suwa qopunan tiyan uj jinatawan chay uywayojman. 5Sichus mayqen uywasninta wajpa pastompi chayrí uvas huertampi michichimun chayqa, camponmanta chayrí uvas huertanmanta aswan sumaj kajwan pagachun. 6Sichus pipis ninata campopi jap'ichinman, ninataj khishkasman jap'iykukuspa chaynejpi trigo karmata ruphaykun, chayrí ruthunapaj jina kashajtin, chayrí tukuynin trigo chajrata ruphaykun chayqa, chay ruphachisqanmanta paganqa. 7Sichus mayqen pi rejsisqanwan qolqenta jap'ichikun, chayrí waj imatapis allin valorniyojta, chay runataj kikin wasinmanta suwachikun chayqa, chay suwa uj jinatawan qopunan tiyan, sichus jap'ichikun chayqa. 8Sichus chay suwata mana jap'inku chayqa, chay wasiyojta pusachunku Diospa ñawpaqenman ajinamanta yachakunampaj, cheqatapunichus runa masimpa imasninta suwachikun manachus, chayta. 9Chinkasqa imasta jap'ikapojkunamantaqa kay jina kanqa: Ichapis pipis wakanta chinkachikunman, chayrí burronta, chayrí ovejanta, p'achanta chayrí waj imatapis; dueñontaj rikhurimuspa, ninman: Kayqa noqajta, nispa; ujpis nillanmantaj: Mana, kayqa noqajtapuni, nispa. Ajinatachus ninakunku chayqa, iskayninku juezkunaj ñawpaqenkuman richunku. Chaypi mayqenchus juchayoj kasqanman jina, juchachasqa kaspa uj jinatawan dueñoman kutichiponqa. 10Ichapis runa masinta mink'akunman burronta, chayrí wakanta, ovejanta, chayrí waj uywasnintapis qhawapunampaj. Sichus chay uywa makimpi wañunman, chayrí usuchisqa kanman, chayrí suwankuman ni piwan rikuchikuspa chayqa, 11chay mink'asqa runa juramentota ruwanqa Tata Diospa sutinrayku, mana pay chay uywasta imanasqanta. Uywayojtaj chayta creenan tiyan; ajinamanta chay ujnenqa mana paganqachu. 12Sitajchus pay rikushajtin ima uywallatapis suwanku chayqa, pay dueñoman paganan tiyan. 13Sichus ima k'ita animal mikhuykun chayqa, chay wañusqa puchuta uywayojman rikuchichun; chaywanqa mana paganqachu. 14Sichus pi ima uywallatapis mañarikun, paypa makimpitaj wañunman, chayrí ususqamanta wañun mana dueñon rikushajtin chayqa, chay pichus mañakoj paganan tiyan uywayojman. 15Chantaqa sichus dueño rikushajtin uywan wañun chayqa, pichus mañakojqa mana pagananchu tiyan; mashkhamantachus mañakorqa, chayllata qopunan tiyan. 16Sichus mayqempis qharej mana chayasqan sipasta ch'awkiyanman umanta muyuchispa, manaraj casarakunampaj parlapayasqa kashajtin, paywantaj puñuykunman chayqa, tatasninman paganan tiyan mashkhatachus paganku qharej mana chayasqan warmimanta, chayta. Chantá paywan casarakunan tiyan. 17Sichus chay sipaspa tatasnin mana casarachiyta munanku chayqa, chay qhari paganampuni tiyan mashkhatachus paganku qharej mana chayasqan sipaskunamanta, yachasqa kasqanman jina, chayta. 18Layqa warmitaqa wañuchinkichej. 19Pikunachus uywawan khuchichakunku, chaykunapis wañuchisqa kanqanku. 20Pikunachus lantisman uywa wañuchisqasta jaywanku, Tata Diosllaman jaywanankutaqa, chaykunapis wañuchisqa kanqanku. 21Forastero runastaqa ama ch'awkiyankichejchu, nitaj llakichinkichejchu, imaraykuchus qankunapis Egiptopi forasterosllataj karqankichej. 22Ama ni mayqen viudata, nitaj wajcha wawatapis llakichinkichejchu. 23Sichus qankunaqa paykunata llakichinkichej, Noqamantaj qhaparikamuwanku chayqa, paykunata uyarisaj. 24Chantá phiñakuyneyqa qankunaj contraykichejta k'ajarenqa, espadawantaj wañurachisqaykichej. Chantaqa sapa ujpa warmin viuda qhepakonqa, wawasniykichejpis mana tatasniyoj qhepakonqanku. 25Sichus qolqeykita mañarinki israelita wawasniy ukhupi kaj wajcha runaman chayqa, ama paypaj phiñakunkichu uj qolqe mañaj runa jina, nitaj qolqe interestapis mañankichu. 26Sichus chay wajcha runa qolqeta mañarisqaykimanta ima p'achanta saqesorqa chayqa, inti yaykuyta chay p'achanta kutichipuy. 27Chay p'achitallan tiyapun chirimanta qhataykukunampaj. Manachayqa, imawantaj qhataykukonqari? Paychus qhaparikamuwanqa chayqa, Noqa payta uyarisaj, khuyakuyniyoj kasqayrayku. 28Ama Diospa contrampeqa rimankichu, nitaj pichus llajtaykita kamachejta maldecinkichu. 29Ama qonqankichu cosechasniykimanta ofrendata apamuyta; astawanqa usqhayta apamunki, jinallataj uvasniykimantapis. Chantaqa kuraj kaj churiykitapis qopullawankitaj. 30Kikillantataj wakasniykej phiwi uñasninta apamuwanki, jinallataj ovejasniykimantapis. Chay phiwi uñasqa nacesqankumanta qhepaman qanchis p'unchaykunata kanqanku mamankuwan, pusaj kaj p'unchaypitaj Noqaman apamuwanki. 31Qankunaqa Noqapaj t'aqasqa may santo runas kankichej; ama mikhunkichejchu k'ita animalespa jap'isqan aychata; chaytaqa alqosman qarankichej.


text: 1Señor Diospa phiñakuyninqa sinchipunin kasqa, Sionpa ususintapas tutayaykachirqanraqmi. Israelpa ancha sumaq-kaynintan Señor Diosqa hanaq pachamanta pampaman wikch'umurqan. Phiñakuspaqa manapunin yuyarirqanchu chakinpa samanan Siontapas. 2Señor Diosqa mana khuyapayaykuspan Jacobpa wasinkunata llapallanta thunirqapurqan. Phiñakuspallaraqmi thunirqapurqan Judapa allin perqasqa llaqtankunata. Suyuta kamachiqninkunatawan p'enqachispa huch'uyyachirqan. 3Phiñakuynin rawrariqtinmi, Israelpa llapa atiyniyoq kayninta kuchurparirqan. Payqa manañan yanaparqanchu awqan qayllaykamushaqtin. Jacobtan ruphaykapurqan lliwta q'olaq nina hina. 4Señor Diosqa awqankupas kanman hinan wach'inata allinta hap'iykurqan. Awqanku hinapunin atiyninwan wañuchirqan allinpaq hap'isqanku llapa runakunata. Phiñakuyninpas nina hinaraqmi Sión llaqta contra rawrarirqan. 5Awqa hinan Señor Diosqa Israelta thunirqapurqan, lliw qhapaq wasinkunatapas ñut'urqapurqan, pukarakunatapas thunirqapurqan. Sumaq Judamanmi hunt'aykachirqan llaki pataman aswan llakitaraq. 6Huertapi ch'ukllata hinan yupaychana wasitapas thunirqapurqan, huñunakuna cheqastapas thunirqapurqan. Señor Diosmi fiestakunatapas samana p'unchaykunatapas Sionpi p'uchukachipurqan. K'arakta phiñakuspanmi reytapas sacerdotetapas qarqopurqan. 7Señor Diosqa altarnintapas manan munapurqanchu, yupaychana wasintapas saqerparipurqanmi. Awqakunamanmi hap'iykachipurqan allichachaq wasinkunaq muyuriq perqantapas. Señor Dios yupaychana wasipin awqakuna ch'aqwarashan fiesta p'unchaypi hinaraq. 8Señor Diosmi yuyaykurqan sumaq Sionta muyuriq perqan thuniyta, allinta tupuspan hukpaqkama thunirqan. Perqa hawantan ukhuntawan q'asarqan, llapantan raqay-raqayman tukuchirqan. 9Punkunkunapas lliwmi chinkaykapurqan, punku chakakunapas lliwmi ñut'ukapurqan. Reyninpas kamachikuqninkupas kamachipaq apasqan kapun, Señor Diospa kamachikuy siminpas manan kanñachu, profetankunamanpas manañan Señor Diosqa rikhuriypi rimapayanchu. 10Sionpa ususinpa kurak runankunapas ch'inraqmi pampapi tiyapushan, umankuman usphata hach'ikuspa, llakikuymanta qhasqa p'achawan p'achakuspa. Jerusalenpa sipasninkunapas pampata qhawaspan puripushanku. 11Manañan ñawiypa weqenpas kanñachu, nanaymantan sonqoypas phatarqonqaña, yuyayniypas pampataraqmi chinkariwan, llaqta-masiykunaq muchusqanta rikuspa, ñuñuq wawakunata erqekunatawan yarqaymanta callekunapi wañushaqta rikuspa. 12Wawakunan mamankuta ninku: ¿Manachu kapunña t'antanchispas vinonchispas? nispa. Llaqta callekunapin k'irisqa hina kumpakapunku, ñak'aymantaraqmi mamankuq oqllayninpi wañupunku. 13Jerusalenpa ususin, ¿ima nisqaykitaq? ¿Imawantaq rikch'anachisqayki? Sionpa ususin sipas, ¿imawantaq rikch'anachisqayki qanta sonqochaykunaypaq? Qocha hinaraqmi k'iriykiqa manchakuyraq, ¿pipunitaq qhaliyaykachisunkiman? 14Rikhuriykunata willaq profetaykikunaqa yanqa q'otullatan willarqasunki. Manan sut'incharqanchu huchaykikunata mana preso apasqa kanaykipaq. Yanqa q'otukuyllatan willarqasunki, chaykunawantaq pantachirqasunki. 15Jerusalenpa ususin, ñanninta puriqkunan qanta rikuspa asipayaspa t'aqllakunku, silbakuspan umankutaraq maywipayasunki: ¿Kay llaqtachu “aswan munaycha” nisqanku? ¿Kay llaqtachu “llapa runa kusichiq” nisqanku? nispa. 16Llapan awqaykikunan qan contra rimarinku, silbaspan k'utupakusparaq ninku: Ichaqa pasaqtapunin thunipurqanchis, kay hina kanantapunin munarqanchis. ¡Kunanqa rikunchispunin! nispa. 17Señor Diosmi yuyaykusqanta ruwarqan, ñawpaqmanta rimasqantapas hunt'arqan. Mana khuyapayaykuspan thunirqasunki, awqaykiwanmi yachapayachirqasunki, awqaykiwanmi atipachirqasunki. 18Sionpa ususin, Señor Diosman kunkayoqta waqyakuy. Tuta-p'unchay qapariy, unuy parata waqaspa. Ama thanispa waqay, ñawiykipas ama samaykuchunñachu. 19Tuta sayarispa qapariy, sapa kuti llaqta qhawaq hamuqtin qapariy, Señor Diospa qayllanpi tukuy ukhu sonqoykimanta mañakuy. Makiykita payman haywariy, wawaykikunaq kawsananpaq pituchaykukuy, paykunan sapanka callepi yarqaymanta urmapunku. 20Señor Diosníy, ¡qhawariy! ¡Yuyariy! ¡Manan pitapas hayk'aqpas khaynataqa ruwarqankichu! ¿Hinallachu mamakuna wachakusqanku wawankuta mikhunqaku? ¿Hinallachu profetakunapas sacerdotekunapas qan yupaychana wasipi wañuchisqa kanqaku? 21Callekunapin chuta-chuta kashanku waynakunapas machukunapas. Ñoqaq wayna-sipasniykunan espadawan sipisqa wañupurqanku. Phiñakusqayki p'unchaymi wañuchirqanki, mana khuyapayaykuspan nak'arqanki. 22Fiesta qhawaq hamunanpaq mink'asqata hinaraq millay awqaykunata contraypi hinantinmanta kachamurqanki. Señor Diosníy, phiñakuyniyki p'unchaypin mana pipas ayqekurqanchu, manataq kawsarqanchu. Ñoqaq yachachispa uywakusqaykunatapas awqaymi wañurqachipurqan.


text: 1Cuyay waugui Gayo: Noga mayor waugui carmi cay cartata gampag apaycätsimö. 2Cuyay waugui, Tayta Diosnintsitami manacö lapanchöpis yanapaycushunayquipag y gueshyaptiquipis aliyätsishunayquipag. Tsaynogpis Tayta Diosnintsita agradëcicö payman yäracur ali cawashgayquipita. 3Jesucristupa wilacuynin nishgannog cawaycashgayquitami waquin wauguicuna chämur wilamashga. Tsaynog cawaycashgayquita musyarmi fiyupa cushicushcä. 4Tsaynoglami cushicö yäracog mayintsi Tayta Diosnintsi munashgannog cawarcaycashganta musyashpä. 5Waugui Gayo, Jesucristupa wilacuyninta wilacur pureg wauguicunata posädatsir alitami ruraycanqui. 6Paycunami cayman chämur waugui-panicuna juntacashgancho wilapäcamashga ali yanapashgayquita. Yapay cutimuptin puntata yanapashgayquinogla yapaypis yanapayculay Jesucristupa wilacuyninta wilacur purinanpag. 7Paycunaga Diosta mana cäsucog runacunata manami imatapis manacuntsu. 8Tsaynog yanapaptintsimi waquin marcacunamanpis aywanga Jesucristupa wilacuyninta wilacärinanpag. 9Jesucristupa wilacuyninta wilacogcunata yanapanantsipag cashganta tantyatsirmi juc cartata apatsimushcä gamcuna cagman. Tsaynog captinpis Diótrefes manami yätsishgäcunata cäsucuntsu. Payga mandag cayninman atiënicuycurmi munashganta ruracun. 10Tsayshi wasäcunatapis rimashpan puriycan. Tsaynogpis carupita shamog yachatsicogcunata manashi chasquicuntsu. Posädatsegcunatapis waugui-panicunawan manana juntacänanpag micharshi garguycan. Tsaynog rurashganpitaga chämurnami payta tantyatsishag mana alita ruraycashganta. 11Cuyay waugui Gayo, cuidädu Diótrefesnog canquiman. Tsaypa trucanga Tayta Dios munashgannogla alicunata rurar imaypis caway. Tayta Dios munashgannog cawagcunaga Diospa wamrancunami carcaycan. Tayta Diosta mana cäsucogcunaga manami payta chasquicushgaragtsu. 12Demetriupagmi itsanga lapan runacunapis parlapäcun Jesucristupa wilacuynin nishgannog cawashganta. Nogacunapis paytaga ricapäcushcä Tayta Dios munashgannog cawashgantami. 13Waugui Gayo, gamta yätsinäpag caycanragmi. Itsanga cartalachöga manami lapanta yätsiycätsu. 14Quiquë shamurnami waquin cagtaga yätsishayqui. 15Tayta Diosnintsi yanapayculäshunqui maquincho ali cawanayquipag. Caycho cag reguinacushgayqui waugui-panicunapis salüdunta apatsicamunmi. Tsaycho cag waugui-panicunata salüdöta goyculanqui.


text: 1Judamanta rey Sedequías, jisq'on watastaña kamachishajtin chunka kaj killampi, Babiloniamanta rey Nabucodonosor tukuy soldadosninwan Jerusalenpa contrampi jamuspa, llajtata muyuykorqanku. 2Jisq'on kaj p'unchaypi, tawa kaj killapi rey Sedequías chunka ujniyoj watastaña kamachishajtin, enemigo soldadosqa perqata jusk'uspa, llajtaman yaykuykorqanku. 3Babiloniamanta reypa tukuy kurajkunampis yaykuykullarqankutaj, chawpipi kaj punku chay cheqapitaj tiyaykukorqanku. Chaykuna karqanku Nergal-sarezer, Samgar-nebo, reypa kuraj kamachisnin Sarsequim, Nergal-sarezer ima, chay reypa ujkuna kurajninkuna ima. 4Rey Sedequías, chantá soldadosnimpis chay tukuy imasta rikuytawan, chay llajtamanta ayqekorqanku, reypa huertan chaynejta. Iskaynin perqas chawpipi punku kasharqa, chayninta tutan llojsispa, Jordán valleman rej ñanninta jap'irerqanku. 5Caldeospa soldadosninkutajrí Sedequiasta qhatiykuspa, Jericó pampasnejpi tariparqanku. Jap'ispataj, rey Nabucodonosorpa ñawpaqenman aparqanku. Pay kasharqa Hamat nisqa chay jallp'api, Ribla llajtapi. Chaypi Nabucodonosorqa kamacherqa imachus paywan ruwasqa kananta: Sedequiaspa churisnimpa umasninkuta qholucherqa, jinallatataj Judamanta kaj kurajkunajtapis, Sedequías rikushajtin. 7Chantá Sedequiaspa ñawisninta orqhocherqa, cadenaswantaj wataykucherqa Babiloniaman payta apanankupaj. 8Caldeosqa reypa kamachinan wasita ninawan jap'iykucherqanku, jinallataj llajtapi wasistapis. Jerusalenpa perqasnintapis thuñirarqanku. 9Qhepatataj reypa soldadosninta kamachej runa Nabuzaradanqa Babiloniaman apacherqa llajtapi qhepakojkunata, jinallataj caldeosman chimpapojkunatapis. 10Judapi tiyakojta saqerqa chay allin wajchasta, ni imayoj kajkunata ima, chay p'unchaypitaj paykunaman qorqa uva huertasta, llank'ana jallp'asta ima. 11Babiloniamanta rey Nabucodonosorqa soldadosta kamachej Nabuzaradanman kay jinata kamacherqa Jeremiaswan imatachus ruwananta: 12Qampa makisniykipi waqaychasqa kachun, amataj ima sajratapis payta ruwaychu, manachayqa tukuy mañakususqanta ruway, nispa. 13Chaypacha reypa kuraj kamachejninkuna Nabuzaradán, Nabuzasbán nisqawan, jinataj Nergal-sarezerwan, chantá Babiloniamanta reypa tukuy kurajninkuna ima soldadosta kacharqanku, 14Jeremiasta carcelpa pationmanta orqhomunankupaj. Ahicampa churin, Safanpa allchhin Gedaliasmantaj nerqanku Jeremiasta waqaychananta, wasinmantaj pusananta. Jinamanta Jeremiasqa judío runas ukhupi tiyakorqa. 15Jeremías carcelpa patiollampiraj kashajtin, Tata Diosqa payman nerqa: 16Rispa, kayta niy etiope Ebed-melecman: Israelpa Diosnin Tukuy Atiyniyoj Tata Dios nisunki: Kay llajtaman ñak'ariykunata apachimunayta nisqaytaqa junt'asajpuni. Chay imasqa rikunaykita junt'akonqa. 17Chaywampis Noqa librasqayki, qan manchachikunki, chay runaspa makinkuman ama urmanaykipaj, nispa nin Tata Diosqa. 18Cheqamanta Noqa waqaychasqayki ama wañuchisqa kanaykipaj. Qanqa kawsallankipuni, Noqapi atienekusqaykirayku. Noqa Tata Diosmin chayta nini.


text: 1Chaypitam jamana junag pasaruptinga, nä semäna galayunan junagchrüga yanan yananlam aywarärin Magdalapita Mariawan jucag Mariaga Jesuspa mïchun ricag. 2Jinarcurmi pacha cuyurun alisca juyupa. Pachaga cuyusha jana pachapita ángel aymuptinmi. Chaypitam payga Jesuspa mïchunman ashuyur chay wichrgasha rumitaga jorgorun. Jinarcurmi chay rumi jananman tacuyun. 3Payga cara juc lipanuysi alisca achicyagmi. Nätan jacunmi cara jancanuysi allanyag. 4Chay soldäducuna angelta ricaparärirga manchacaypitam alisca chucchucyayta galacayärin. Jinarcurmi wanuparärin. 5Chaura angelga warmicunatam cay nin: “Ama manchacapäcuychu. Musyayämi cruzchru wanuchipäcungan Jesusta ashircayangayta. 6Payga manam caychrüga canchu. Ningannuylam nä cawacämusha. Shapäcamuy Jesuspa cuerpun chrurapäcungancagta ricapäcunaypag. 7Cananga pasay-pacha aywapäcuy discïpuluncuna willacug, cay nipäcunquim: ‘Jesusga cawacämusham. Payga nä naupayan Galileatam. Chaychrümi tincupäcunqui’. Chaytam gamcunata nogaga willapäcunag cara”. 8Niptin warmicuna manchacasham jinaman alisca cushisham chay mïchucagpita aywacarcamunag wayrala discïpuluncuna willag. 9Chay aywarcayämuptinmi Jesusga naupancunachru ricacarun. Jinarcurmi “Buenos días” nirun. Chaura paycuna Jesuspa naupanman ashuyurmi manchapacuypa gongorpacuyur lipucayärin. Jinarcurmi Jesuspa chraquinta macalicarärin. 10Chaura Jesusga cay nirunmi: “Ama manchacapäcuychu, antis aywapäcuy wauguëcunata willag Galileata aywapäcunanpag. Chaychrümi tincupäcushag” nirunmi. 11Chay warmicuna nä aywarcayaptinmi täpacug soldäducuna ishcay quima aywacurcan marcata. Nä chrarärirga willapacarärin sacerdöticunapa mandagnincunatam chay lapan ima-aygas pasanganta. 12Chaura sacerdöticunapa mandagnincuna aywacurcan alinninpag reguesha chacha olgocunamanmi imata rurapäcunanpagsi rimanacug. Chaychrümi rimanacarärin soldäducuna casquicurcänanpag alisca chranin golgueta gopäcunanpag. 13Jinarcurmi golgueta gorärin cay nir yachrarcärichir: “ ‘Pagaspa punurcayangäcamam, discïpuluncuna aywarcärimur Jesuspa cuerpunta suwapäcusha’. 14Nätan chayta Pilato mayarur imatas rurayta munapäcushuptiquiga, nogacunam paywan rimapäcushag mana imatas rurapäcushunaypag”. 15Chay nipäcuptinmi soldäducuna golgueta chrasquirärin. Chauraga chay yachrachipäcungannuylam runacunata willapacurcara. Chay casquitam Israel castäcuna willapacurcayan canancamas. 16Nätan nogacuna chrunca jucniyog discïpuluncuna aywacurcarä Galileatam “Chay gotuchrümi tincucäshun” nipäcamangan cagta. 17Chaychru Jesusta ricaparärirga manchapäcuypam gongorpacuyur lipucayärï. Nätan waquinnïcunaga “Manachr Jesusga canmanchu” nipäcuram. 18Chaura nogacuna lipurarcayangäcagman ashuyamurmi Jesús cay nipäcaman: “Tayta Diosga nogata chrurarayäman jana pachachru cagtasi cay pachachru cagtasi lapanta munaynïchru cachinäpagmi. 19Chauraga aywapäcuy cay pachachru lapan casta runacunaman jinaman nogapa discïpulüman muyuchipäcamuy. Nätan bautizapäcunqui ‘Tayta Dios, noga Diospa-mayin Jesucristo, jinaman Santu Espíritu nisha capäcushuptiquim’. 20Jinaman lapan ningäcunatam yachrachipäcunqui paycunas cäsucurcänanpag. Nätan nogaga imay aygaysi gamcunawanmi cayäshag cay pacha ushangancama”. Chaynuy cachun.


text: 1Kunan suk ejempluta parlachiykichi. Suk runa wañuptin tukuy tiyapunan wambranpa kiparin. Wambran taksha kashpaka manara wasinpi atipanrachu kamachikuyta. Wiñanankaman iden wiwachushina kawsan. 2Chay wambra taksha kashpa tatan willashkan tiempukaman tatan sakishkankunata kuydak runata yachachik runata kasunan tiyan. 3Ñawpa tiempu ñukanchikunapish manara Jesukristuta kreyishpara chay taksha wiwachu wambrashina karkanchisapa. Chay wiwachu yachachikninkunata kasushpa kawsashkanshina ñukanchikunapish runakunapa amañanankunallata rurashpa kawsarkanchisapa. 4Chaymanta Tata Dios munashkan tiempu chayamuptin chaylla wambran Jesukristuta kachamuptin suk warmimanta nasirkan. Jesukristu judiyu runa kashpa Moisespa kamachikunankunata allita kasushpa kawsarkan. 5Jesukristu salvawashkanchisapa Tata Diospa wambrankuna kananchikunapa amana Moisespa kamachikunankunatana kasunanchikunapa. 6Chaymanta Tata Diospa wambrankuna kaptinchikuna paypa wambranpa Espiritunta kachamurkan ñukanchikunapi kawsananpa. Payka yachachiwanchisapa Tata Diosta willayta: “Kanmi tatayni kanki.” 7Tata Diospa wambrankuna kashpanchikuna manana rantidu wiwachushinanachu kanchisapa. Paypa wambrankuna kashpanchikuna tukuy paypa tiyapunan ñukanchikunapa. 8Ñawpa tiempu kankuna manara Tata Diosta riksishpaykichira ruradu dioskunata kasushpa kawsarkankichi. 9Kunanka Tata Diosta riksiptinchi paypish riksishunkichi. Chashna Tata Dios riksishuptikichi ¿imapatí munankichi runakunapa amañanankunallata rurashpa kawsayta? 10Watan watan killan killan aypa fiestakunata rurashpaykichi yuyankichi Tata Diosta kushichiykanaykichita. 11Moisespa kamachikunankunata kasushpa kawsaptikichi llakishpa yuyani yankamanta sukaman yachachishkaynita. 12Wawkinikuna, paninikuna, kankuna ñawpa sukaman kuyawashpaykichi yanapawarkankichi. Chayrayku roygaykichi ñukashina amana Moisespa kamachikunankunata kasushpa kawsanaykichipa. 13Allita yachankichi unkudu kashkaynirayku kallarishkaynita Jesukristu salvawananchikunata yachachiynikichita. 14Unkudu kaykaptinipish munawarkankichilla. Suk angeltashina kikin Jesukristutashina uyariwashpa mana washanchawashpa chaskiwarkankichi. 15Chay tiempu sukaman kuyawashpa yanapawanayashpaykichi ñawikichita kuwayta atipashpaykichika kuwankichiman karkan. ¿Imapatí kasuwashkaykichimanta kunan manana kuyawaykankichina? 16Allita kankunata yachachiptini ¿imapatí kunanka yuyankichi chikninaynita? 17Chay mana alli yachachikukkuna kuyashuknikichishina tukunsapa amana ñukata kasuwashpana kawsanaykichipa. Munansapa paykunallata sukaman kasunaykichipa. 18Alli kanman chay runakuna deverasta kuyashunaykichipa. Mana allichu yachachishunaykichipa ama ñukata kuyawanaykichipa. Ñuka kankunawan kaptini mana kankunawan kaptinipish kuyawanaykichi tiyan. 19Munanayni wambraynikuna, sukaman llakini yachachikunaynita manana kasushpa kawsaptikichina. Iden wawayanayak warmishina kankunarayku sukaman llakishpa sufriykani. Llakishpaynipish katisha yachachiynikichillapi Jesukristullata allita tukuy shunku kuyashpa pay kawsashkanshina kawsanaykichikaman. 20Sukaman munayman kankunawan kayta allita yachachinaynipasapa. Kankunamanta karupi kashpayni mana yachanichu imashnami yanapaykichiman nishpa. 21Mash uyariwaychi. Kankuna Moisespa kamachikunankunata kasushpa kawsanayashpaykichi ¿manachu yachankichi imatami Moiseska killkarkan? 22Chay killkadunpi riman: Abrahampa tiyapurkan ishkay wambrankuna. Suk karkan rantidu warmi Agarpa wawan. Suk karkan kikin warmin Sarapa wawan. Warmin Saraka mana rantiduchu karkan. 23Chay rantidu warmi Agarpa wawan nasirkan tukuy wambrakuna nasinanshinalla. Chaymanta Tata Dioska Abrahamta willarkan warmin Sara vieja kaykashpapish wawayananta. Tata Dios willashkanshina Sara wawayarkan. 24Chay ishkay warmikuna yuyachiwanchisapa Tata Dios ishkay laya paktuta rurashpa yanapawananchikunata. Suk paktuta rurarkan Sinai urkupi. Chay Sinai urkupi ruradu paktu yuyachiwanchisapa Abrahampa rantidu warmin Agarta. Sinai urkupi Tata Dios kamachikunankunata Moisesta kurkan. Runakuna tukuy kamachikunankunata mana kasuptinkuna Tata Dioska kastigankasapa. Chayrayku tukuy Moisespa kamachikunankunata kasunayak runakuna rantidu runakunashinami kawsansapa. 25Chay warmi Agarka yuyachiwanchisapa Arabia partipi Sinai urkuta. Chay Sinai urkuka yuyachiwanchisapa llakta Jerusalenta. Chay llaktapi kunankaman judiyu runakuna Moisespa kamachikunankunata kasushpa rantidu runakunashina kawsansapa. 26Chaymanta ñukanchikuna Tata Diospa wambrankuna kashpanchikuna manana rantidu runakunashinanachu kawsanchisapa. Sielupi mushuk Jerusalen llaktaman rishunchisapa Tata Dioswan kawsananchikunapa. 27Tata Dios killkadunpi mana wawayak warmita willarkan: “Kan mana niman suk wawayuk warmi kashpaykipish kushikuylla. Mana wawayay nanayta mallishpaykipish kushikushpayki kapariy. Kusayki sakishushka kaptinpish chay kusayuk warmimanta ashwan aypa miraknikikuna tiyanka.” 28Wawkinikuna, paninikuna, Tata Dios Abrahamta aypa mirakninkuna tiyananpa willashkanrayku ñukanchikuna iden Sarapa wawan Isakshina kanchisapa. 29Tata Dios yanapaptin Saraka wawan Isakta wawayarkan. Chaymanta Agarpa wawan Ismael Sarapa wawan Isakta chiknirkan. Kunanpish Moisespa kamachikunankunata kasuk runakuna ñukanchikunatapish chikniwanchisapa. 30Tata Diospa rimananka kashna willawanchisapa: Tata Dios Abrahamta willarkan: “Chay rantidu warmikita wawantinta karkuy ama Sarapa wawanwan tiyapushuknikita patumanakunanpa.” 31Wawkinikuna, paninikuna, chashna Tata Dios rimaptin yachanchisapa Jesukristullata kreyishpa kawsashpanchikuna Sarapa wawanshina Tata Diospa wambrankuna kananchikunata. Mana Agarpa wawanshinachu kanchisapa.


text: 1Chunka iskayniyoj wata kashajtin, chunka iskayniyoj killamanta ñawpaj kaj p'unchaypi, Tata Diosqa parlamuwaspa, niwarqa: 2Runaj Churin, Egiptoj reynimpajqa kay jina llakiy yarawita takipuy: Nacionespajqa uj leonman rijch'akunki. Mama qochapi tiyakoj manchana jatun millay animalman rijch'akunki. Mayuykita ch'akicherqanki, chakisniykiwantaj yakuta qonchuyacherqanki; yaku kantusta sarurarqanki. 3Tukuyta Kamachej Tata Diosqa kay jinata nin: Challwa jap'ina ch'ipayta pataykiman choqaykamusaj, chaywantaj ashkha runas orqhomusonqanku yakumanta. 4Chantá pampaman wijch'usqata saqerpayasqayki. Tukuy p'isqosta pataykiman tiyaykuchimusaj, aychaykiwantaj campopi kaj tukuy k'ita animalesta sajsachisaj. 5Aychaykita lomasman mast'asaj, jinallataj vallesmampis junt'achisaj. 6Yawarniykiwan jallp'ata ch'aranchasaj, orqosman chayanankama, wayq'ostaj aychaykiwan junt'a kanqa. 7Qanta wañuchispaqa, cielosta qhataykusaj, ch'askastataj laqhayachisaj. Intitapis phuyuwan p'ampaykusaj, killataj manaña k'anchanqachu. 8Cielopi k'anchajkunataqa qanrayku tukuyninta laqhayachisaj. Jallp'aykitapis laqhapi rikhurichisaj, nispa nin Tukuyta Kamachej Tata Diosqa. 9Ashkha runaspa sonqonkuta llakichisaj, maypachachus mana rejsisqayki llajtaman chinkachisqa kasqaykimanta uyarichisaj chaypacha. 10Qannejta ashkha nacionesta jatun manchariywan t'ukushajta saqesaj, reyesninkutaj jatun manchariywan kharkatitenqanku, ñawpaqenkupi espadayta oqharejtiy. Urmasqayki p'unchaypitaj paykunaqa kawsayninkumanta kharkatitenqanku. 11Tukuyta Kamachej Tata Diosqa kay jinata nin: Babiloniaj reynimpa espadanqa contraykipi jamonqa. 12Aswan atiyniyoj soldadospa espadasninkunejta chay ashkha runasniyki wañurachisqa kanqanku. Chay soldadosqa tukuy naciones ukhupi aswan mana khuyakuyniyoj runas kanku. Egiptoj runaykachasqanta paykuna chinkachenqanku, chay ashkha soldadosnimpis chinkachisqallataj kanqanku. 13Ashkha yakus patapi michina uywasniykita wañurachisaj. Manaña runasqa, nitaj animalespis chay yakuman saruykuspa qonchuyachenqankuchu. 14Chaypacha yakusninta ch'uwayachisaj, mayusnimpitaj yakusta aceiteta jina correchisaj, nispa nin Tukuyta Kamachej Tata Diosqa. 15Maypachachus Egipto llajtata ch'in pampaman tukuchisaj, jallp'asnintataj mana runayojta, nitaj imayojta saqesaj chaypacha, yachanqanku Noqa Tata Dios kasqayta. 16Chaymin llakiy yaraweqa. Nacionesmanta kaj warmis chay yarawitaqa takenqanku, Egipto llajtamanta, chantá ashkha runasninmantawan yuyarikunapaj. Chaytaqa nin Tukuyta Kamachej Tata Dios. 17Chunka iskayniyoj wataña kashajtin, chunka iskayniyoj killamanta chunka phishqayoj kaj p'unchaynimpi, Tata Diosqa parlamuwaspa, niwarqa: 18Runaj Churin, llakiy yarawita takipuy Egiptopi tiyakoj ashkha runaspaj. Ukhu pachaman tanqaykuy Egiptota, atiyniyoj nacionespi kaj warmistawan khuskata, maymanchus wañojkuna rinku, chayman. 19Paykunaman niy: Qanqa pimanta aswan k'achitu kankiri? Urayk'uspa, juchasapaswan khuska ukhu pachapi wijch'urayamuy, nispa. 20Espadaswan wañurachisqaspa chawpinkupi urmanqanku. Espadaqa wakisqaña kashan. Paywan khuska ashkha runas qhatatisqa kanqanku. 21Seol nisqa ukhu pachamanta atiyniyoj kamachejkunaqa kay jinata parlanqanku Egiptomanta, yanapajninkunamantawan: Paykunaqa urayk'amunkuña; espadawan wañurachisqa mana circuncidasqa kajkunawan khuska wijch'urayashanku. 22Asiria nacionqa chaypi kashan, soldadosninwan ima. Muyuyninkupitaj aya p'ampanasninku kashan, pikunachus wañuchinaku maqanakupi wañurachisqa kajkunajta. 23Ukhu pachapi aswan ukhu kajman churasqa kanku. Soldadosninkutaj muyuyninkupi kashanku. Pikunachus kawsashasparaj tukuy runaspa manchananku karqanku, chaykunaqa espadawan wañuchisqa karqanku. 24Elam nisqa naciompis chaypi p'ampasqa kashan, tukuy soldadosnintaj muyuynimpi kashanku. Tukuyninku espadawan wañurachisqa karqanku. Tukuyninku mana circuncidasqas, aswan ukhu kajman yaykonqanku, pikunachus kawsashasparaj tukuy runaspa manchananku karqanku, chaykuna. Kunantaj p'enqaypi rikhurinku wañojkunaj chawpinkupi. 25Elampajqa wañusqa soldadosnimpa chawpinkupi uj puñuna wakichisqa karqa, p'ampakunampa muyuynimpitaj tukuy soldadosnin p'ampasqa karqanku. Espadawan wañurachisqa karqanku, chay mana circuncidasqa kajkuna kawsashasparaj tukuy runaspa manchananku kasqankurayku, paykunaqa p'enqayta ukhu pachapi wañusqaspa chawpinkupi kashanku. 26Mesec aylluwan, Tubal nisqa aylluwan chayllapitaj kashanku. Tukuy soldadosninkupis chay muyuyninkupi p'ampasqa kashanku. Chay mana circuncidasqa kajkuna espadawan wañurachisqa karqanku, imaraykuchus paykunaqa kawsashasparaj, tukuy runaspa manchananku karqanku. 27Paykunaqa ñawpa wapu maqanakojkunawan p'ampasqa kashanku, armasninkuwan, espadasninkuwantaj umanku uraman churasqa. Juchasninkoqa tullunkoj patampi kanqanku, imaraykuchus paykunaqa kawsashasparaj tukuy runaspa manchananku karqanku. 28Qampis, Egipto, mana circuncidasqas chawpinkupi, espadawan wañurachisqaswan khuska p'ampasqa kanki. 29Edom naciompis chaypi kashan reyesninkuwan, kamachejninkukunawan ima. Atiyniyoj kasqankuwampis, espadawan wañurachisqaswan p'ampasqa karqanku. Paykunaqa mana circuncidasqaswan wijch'urayanqanku, ukhu pachaman yaykojkunawan khuska. 30Wichaynejmanta kamachejkuna, Sidón ayllupi kaj runaspis chaypi kallarqankutaj. Paykuna manchayta runasta manchachej kanku, kunantajrí wañojkunawan khuska p'enqachisqa wijch'urayanku. Espadawan wañurachisqa karqanku, chay mana circuncidasqa runaswan ukhu pachaman yaykunku. 31Faraonqa chay tukuy wañusqasta rikuspa, sonqochakonqa tukuy soldadosnin wañuchisqa kasqankumanta. Noqa Tukuyta Kamachej Tata Diosmin chaytaqa nini. 32Noqamin Faraonnejta kay pachapi kawsaj runasta manchacherqani. Chaywampis Faraonwan, soldadosninwan espadawan wañuchisqa, mana circuncidasqa kajkunawan khuska wijch'urayanqanku, nispa nin Tukuyta Kamachej Tata Diosqa.


text: 1Iconio llaqtaman chayaruspankun, Pabloqa Bernabeypiwan Diosmanta yachachina sinagoga wasiman costumbrenkuman hina haykuranku. Chaypin Señor Jesusmanta runakunaman willaranku. Hinaqtinmi Israel nacionniyoq ashka runakunaqa, hinallataq huk law nacionniyoq ashka runakunapas Jesuspi creeranku. 2Ichaqa Jesuspi mana creeq Israel nacionniyoq runakunañataqmi, wakin huk law nacionniyoq runakunata yachachiranku, creyentekunapa contranpi sayarinankupaq. 3Chaykuna pasashaqtinpas huk tiempon Pabloqa Bernabeypiwan chay Iconio llaqtapi qepakuranku. Hinaspan Diospi anchata confiaspanku, hinallataq mana ni pitapas manchakuspanku, Diospa khuyakuyninmanta runakunaman willaranku. Hinaqtinmi Diosqa paykunaman atiyta qoran, ancha admirakuypaq milagrokunata ruwanankupaq. 4Hinaqtinmi Iconio llaqtayoq wakin runakunaqa Israel nacionniyoq runakunapa favorninpi karanku. Wakinñataqmi ichaqa apóstol Pablopa, hinallataq Bernabeypa favorninpi karanku. Chayraykun chay Iconio llaqtapi tiyaq runakunaqa mana acuerdopi kaspanku, dividisqa karanku. 5Hinaqtinmi Israel nacionniyoq wakin runakunaqa, huk law nacionniyoq wakin runakunapiwan, hinallataq autoridadninkupiwan ima, acuerdoman haykuranku, Pablota Bernabeytawan maltrataspa, rumiwan p'anaspa wañuchinankupaq. 6Chayta yacharuspankun, Pabloqa Bernabeypiwan ishkapakuranku Licaonia lawpi Listra llaqtaman, Derbe llaqtaman, hinallataq chay enteron muyuriqninpi llaqtakunamanwan ima. 7Hinaspan chay llaqtakunapipas Jesucristomanta allin willakuykunata runakunaman willaranku. 8Listra llaqtapin huk runa nacesqanmantapacha mana hayk'aq puriq karan. Paymi tiyasqanmanta, 9Pablopa rimasqanta uyarisharan. Hinaqtinmi Pabloqa cuentata qokuran, chay mana puriq runaqa sanoyananpaq Jesucristopi confiasqanta. 10Chaymi Pabloqa altota rimaspa, chay runata khaynata niran: —¡Sayariy! nispa. Hinaqtinmi chay mana puriq runaqa, saltarisparaq puriyta qallariran. 11Hinaqtinmi Pablopa ruwasqanta rikuspanku, chaypi kaq runakunaqa Licaonia rimayninkupi qapariranku khaynata: —¡Kunanmi dioskuna, runaman tukuruspa, noqanchisman visitamuwashanchis! nispanku. 12Hinaspan paykunaqa, Bernabeyta diosninkupa sutin Jupiterwan suticharanku. Pablotataqmi, runakunaman rimapayasqanrayku, huknin diosninkupa sutin Mercuriowan suticharanku. 13Chay llaqtaman haykunapin diosninku Jupiterpa templon karan. Hinaqtinmi chay templonkupi serviq sacerdoteqa, chay templonkupa punkunman torokunata, hinallataq t'ikakunawan ruwasqa guirnaldakunatawan ima apamuran. Hinaspan llapallan chaypi kaq runakunapiwan huk sacrificio ofrendata Bernabeyman Pablomanwan haywayta munaranku, paykunata adoranankupaq. 14Chayta yacharuspankun Pabloqa Bernabeypiwan p'achankutaraq llik'ikuranku chay ruwasqankuwan mana acuerdopi kaspanku. Hinaspan chay huñunakusqankupa chawpinman haykuspa, altota qaparispa khaynata niranku: 15—¡Runamasiykuna! Qankunari, ¿imanaqtintaq kaykunatari ruwashankichís? Noqaykuqa manan dioskunachu kayku; aswanqa qankuna hina runallan kayku. Chaymi valekuykiku, kay mana valeq costumbrekuna ruway munasqaykichista ama ruwanaykichispaq. Aswanqa cheqaq kawsaq Diospi creeychis. (Hinaspa payllamanta mañakuychis, huchaykichista perdonasunaykichispaq). Paymi unancharan hanaq pachata, kay pachata, lamar qochata, hinallataq chaykunapi llapallan kaqkunatapas. 16Ichaqa ñawpaq tiempokunapiqa Diosqa permitiranmi, munasqankuta ruwaspa runakuna purinankuta. 17Saynata kawsashaqtinkupas, Diosqa pis kasqantan runakunawanqa reqsichikuran, runakunapa favorninpi allin kaqkunata ruwasqanrayku. Chayraykun Diosqa parata parachimuran, plantakunatapas tiempollanpi ruruchiran, rurunta mikhuspanku llapallan runakuna kusikunankupaq, nispa. 18Ichaqa Pablowan Bernabeywan chaykunata nishaqtinkupas, chay runakunataqa sasatan atajaranku chaykuna ruwanankumantaqa. Chayraykun chay sacrificiokunataqa, manaña paykunamanqa ofrecerankuñachu. 19Chaykunapa pasasqanpa qepanmanmi chay Listra llaqtaman chayamuranku Israel nacionniyoq runakuna, Antioquía llaqtamanta, hinallataq Iconio llaqtamantawan ima. Paykunan chaypi kaq runakunata convencechiranku, Pablopa contranpi sayarinankupaq. Chaymi chay Listra llaqtayoq runakunaqa Pablota rumiwan p'anaranku. Wañusqaña kananpaq piensaspankutaqmi, paykunaqa llaqtapa waq lawninman aysaspa, wikapamuranku. 20Ichaqa Jesucristopi creeq runakunan, Pablota muyuriykuranku. Hinaqtinmi Pabloqa chay ratolla hatarispa, kaqmanta chay llaqtaman haykuran. Chaymantan paqarisnintin p'unchawtaña Bernabeypiwan kushka Derbe nisqa llaqtaman riranku. 21Pabloqa Bernabeypiwanmi Derbe llaqtapipas allin willakuykunata Jesucristomanta willakuranku. Chaymi ashka runakunaqa Jesucristopi creeranku. Chaymantan paykunaqa kutimuranku Listra llaqtaman, Iconio llaqtaman, hinallataq (Pisidia lawpi) Antioquía llaqtamanwan ima. 22Chay llaqtakunapin Pabloqa Bernabeypiwan Señor Jesucristopi creeq runakunaman visitaranku. Hinaspan Señor Jesucristopi creeqkunata kallpancharanku, iñiyninkupi ama chiriyanankupaq. Hinaspan paykunata khaynata niranku: —Noqanchisqa, Diospi creesqanchisraykun, hanaq pachaman haykunanchispaqqa ñak'arisunpuni, nispa. 23Saynallataqmi paykunaqa sapankama iglesiakunapi Diospi allinta creeq liderkunata akllaspa churaranku. Hinaspan paykunaman makinkuta churayuspa, Diosmanta mañapuranku, paykunata tukuy imapi Dios yanapananpaq. Chay liderkunataqa churaranku ayunaspa, hinallataq Diosmanta mañakuspa iman. 24Chaymantan Pabloqa Bernabeypiwan pasaranku Pisidia provincia lawninta, asta Panfilia provincia lawman chayanankukama. 25Hinaspan Jesucristomanta chaypipas allin willakuykunata willaranku, primertaqa Perge llaqtapi, chaymantataq Atalia llaqtapi. 26Chaymantan Pabloqa Bernabeypiwan, huk barcoman wichaspa, Siria provincia lawpi Antioquía llaqtaman kutipuranku. Chay Antioquía llaqtapi creyentekunan Pablopaq hinallataq Bernabeypaqwan ñawpaqtaraq Diosmanta mañapuranku. Hinaqtinmi paykunaqa chay encargota cumpliranku, Jesucristomanta allin willakuykunata ashka nación llaqtakunapi allinta willakuspanku. 27Hinaqtinmi Pabloqa Bernabeypiwan chay Antioquía llaqtaman chayaramuspanku, Jesucristopi creeq runakunawan huñunakuranku. Hinaspan Pabloqa Bernabeypiwan chay Antioquía llaqtapi hermanokunaman willaranku, predicaqtinku imakunatas Diospa ruwasqanmanta, hinallataq imaynatas huk law nacionniyoq runakunapas Diospi creesqankumantawan ima. 28Hinaspan Pabloqa Bernabeypiwan chay llaqtapi unay tiempo qepakuranku, Señor Jesucristopi creeqkunawan kushka.


text: 1Ay, jaqaykunamanta pikunachus puñunankupipis sajrata ruwanankupaj umachakushallankupuni, q'ayantin sut'iyamojtinkamataj chayta ruwanku atiyniyoj kasqankurayku, chaykunamanta. 2Jallp'asta moq'enku, jap'ikapunkutaj; wasista moq'enku, qhechunkutaj. Kallpankuman atienekuspa, runasta familiantinta ñak'arichinku; imasnin kajtapis qhechukapullankutaj. 3Chayraykumin Tata Diosqa nin: Noqapis chay runaspa contrankuta ujta wakichikushani. Qankunaman apachimusaj uj manchay ñak'ariyta, chaymantataj mana ni imaynamanta kunkaykichejta orqhoyta atinkichejchu. Manallataj mayta runaykachaspa purinkichejchu, imaraykuchus may ñak'ariy tiempos kanqa. 4Jaqay p'unchaykunapeqa llakiy waqay yarawiswan takipayasonqanku kay jinata: Cheqamanta tukuyninchejpuni phirisqa kanchej: Tata Diospa kaj llajtanchej wajpa makinman chayarqa ni pej jark'akusqan; tukuy jallp'asninchejtapis rak'inakapunku noqanchejta atipajkuna enemigos, nispa. 5Chayraykumin qankunajtaqa mana ima ruwanaykichej kanqachu Tata Diospa ayllun ukhupeqa. 6Paykunaqa ninku: Ama chay profetas imata nispapis jamuchunkuchu, imaraykuchus mana ima llakiypis chayamuwasunchejchu, nispa. 7Jacobpa ayllonqa maldecisqachu kashan? Chayrí Diospa paciencianchu tukukapun? Kay jinatachu Diosqa ruwanan? Astawampis Paypataqa k'acha parlasqasnin tiyan Israel ayllumpaj. 8Qankunaqa aylluypa contranta oqharikunkichej. Allin kaj p'achankutapis lluch'urankichej wañuchinaku maqanakumanta kutimpoj jina runasmanta, pikunachus yuyarqanku ñak'ariykuna tukukusqantaña, chaykunamanta. 9Aylluymanta warmista wijch'urankichej munasqa wasisninkumanta, wawasninkumantataj qhechunkichej wiñaypaj yupaychanawankuta. 10Jatarikuychej, rillaychejpunitaj, kayqa mana samarikuna cheqachu; kay cheqaqa ancha pierdesqaña, sajra ruway ancha kasqanrayku. 11Sichus pi ch'awkiyaj llullakoj runapis nin: Noqa sut'inchasqaykichej vinomanta, licormantawan, nispa, chayqa, chay runamari chay llajtapaj jina profetaqa kanqa. 12Jacobpa ayllunmanta kajkunata tukuyninkuta tantasaj; Israelmanta uj chhika puchojta oqharikapusaj. Tantaykusaj, imaynatachus ovejasta tropaman tantaykunchej, ajinata; pastos chawpipi michisqa ovejas jina kanqanku, may chhika runas jinataj ch'ajwarenqanku. 13Diosqa ñanninkuta kicharispa renqa, paykunataj qhatenqanku; llojsenqankutaj llajtankoj punkunta. Jinapi reyninku Tata Diosmin tukuyninkoj ñawpaqenkuta renqa.


text: 1Munanayni wawkinikuna, paninikuna, Jesukristu ñuka Pedruta kachamuwashka rimananta allita yachachikunaynipa. Chiknishuk runakuna kankunata llaktaykichimanta llaktan llaktan pushashushkankichi. Ponto partipi Galasia partipi Kapadosia partipi Asia partipi Bitinia partipi kawsaykankichi. Tukuy kankunata kay kartata killkaykaykichi. 2Ñawpamantapacha Tata Dios kankunata sukaman kuyashushpaykichi akllashushkankichi paypa wambrankuna kanaykichipa. Jesukristu yawarninta ichashkanrayku Tata Diospa Espiritun uchaykichimanta perdonashushkankichi. Sukaman yanapashuykankichi Jesukristuta allita kasushpa kawsanaykichipa. Chayrayku ñuka Tata Diosta roygani sukaman yanapashunaykichipa kushichishunaykichipa. 3Wawkinikuna, paninikuna, akuychi Señorninchi Jesukristupa Tatan Diosta kuyaypachi. Tata Dios wambran Jesukristuta wañushkanmanta kawsachimurkan. Chaymanta wambran Jesukristuta kawsachimushkanshina ñukanchikunatapish sukaman kuyawashpanchikuna yanapawanchisapa mushuk kawsayta kawsananchikunapa. Chashna mushuktana kawsashpanchikuna yachanchisapa sielupi Tata Dioswan rinanchikunata kawsak. 4Yachanchisapa sielupi kawsak riptinchikuna Tata Dioska mana tukuyniyuk alli rurashkanta kuwananchikunata. Chaypi kawsashpanchikuna mananami uchallikushunchisapanachu nima viejuyashunchisapanachu. 5Kunanka allita Tata Diosta kreyishpa kawsaptinchikuna payka tukuy laya yachak kashpa sukaman yanapawashunchisapa sielupi chayananchikunapa. Chay sielupi Tata Dioska rikchak layakunata rurarkan Jesukristu kashkan shamushpa kawachiwananchikunapa. 6Kay allpapi kawsashpaykichira suk tiempullatana sufrishpa llakinaykichi tiyan. Chashna llakishpaykichipish sieluman rinaykichita yachashpa sukaman kushikushpalla kawsankichi. 7Suk runakuna ninapi kurita chulluchinsapa tukuy allpan urmananpa chay kuri sukaman llipyak likidu kiparinanpa. Tata Dios chay kurimanta kankunata ashwanta kuyashushpaykichi munan allita rurashpa kawsanaykichipa. Chayrayku chay kurita chulluchik runashina sufrichishunkichi yachakunaykichipa payllata kreyishpa kawsayta. Allita rurashpa kawsaptikichi Jesukristu kashkan shamushpa kushichishunkichi. Willashunkichi alli rurak runakuna kanaykichita. 8Kunanka mana Jesukristuta kawashpaykichipish sukaman kuyashpa kawsaykankichi. Payta mana kawashpaykichipish allita kreyishpa kawsashpaykichi sukaman kushikuypuru kawsaykankichi. Mana atipankichichu kushikunaykichita sukkunata entiendichiyta. 9Jesukristuta kreyishpa kawsashpaykichi sukaman kushikunkichi. Chaymanta sieluman rinkichi paywan tantalla kawsak. 10Ñawpa tiempu Tata Diospa rimananta yachachikuk runakuna yachachikurkansapa Tata Dios ñukanchikunata kuyawashpanchikuna salvawananchikunata. Paykunaka Tata Diospa rimananta leyishpa munarkansapa entiendiyta imata Tata Dios ruranka salvawananchikunapa. 11Jesukristupa Espiritun chay alli yachachikuk runakunapi kawsashpa willarkansapa salvakuk runa shamunanta kay allpapi wañuk. Willarkansapa wañushkanwasha kashkan kawsamunanta sieluman kushikushpa kutinanpa. Chay alli yachachikuk runakuna sukaman munarkansapa yachayta pimi chay salvakuk runa aykapimi shamunka nishpa. 12Chashna yachanayaptinkunapish Tata Diospa Espiritun willarkansapa chay salvakuk runata mana kawanankunata. Willarkansapa suk tiempukuna washan ñukanchikuna kawananchikunata. Tukuy chayta Tata Diospa angelninkunapish sukaman munarkansapa yachayta. Kunanka sielumanta Tata Dioska Espiritunta kachamurkan. Chaypina Tata Diospa Espiritun ñukaykunata yanapawaptinkuna kankunata yachachishkaykichi. 13Wawkinikuna, paninikuna, Jesukristu kashkan shamuptin Tata Dios kankunata sukaman kuyashushpaykichi sieluman pushashushpaykichi allikunata kushunkichi. Chayta allita yachashpa prontanakushpa Jesukristu kashkan shamunanta shuyaychi. 14Kankuna Tata Diospa wambrankuna kashpaykichi payllata kasushpa kawsaychi. Amana ñawpa kawsashkaykichishinanachu kawsaychi. 15Allita rurashpa kawsaychi kayawakninchi Tata Dios alli rurak kaptin. 16Tata Dios rimananpi willawanchisapa: “Allillata rurashpa kawsaychi ñuka Tata Diosnikichi alli rurak kaptini.” 17Kankuna rimankichi Tata Dios Tataykichi kananta. Suk diya payka tukuy runakunata suktapish suktapish willankasapa allitachu manachu rurashpa kawsashkasapa nishpa. Chaypina tukuy mana alli rurak runakunata kastigankasapa. Chayta yachashpaykichi kay allpapi kawsashpaykichira payta allita kasushpa allita kuyashpa kawsaychi. 18Ñawpa tiempu kankuna awiluykichishina yankapa kawsaykarkankichi. Chaymanta Tata Dios mana alli kawsanaykichimanta surkushushkankichi. Manami yanayak kullkiwanchu nima kuriwanchu rantishushkankichi. 19Jesukristu suk allima chuya chuya mana unkuyuk ovejashina wañuptin yawarnin ichakurkan. Chashna wañushpa yawarnin ichakuptin Tata Dios uchanchikunamanta perdonawashkanchisapa paypa wambrankuna kananchikunapa. 20Tata Dios manara kay allpata rurashpara willarkan wambran Jesukristu shamunanta salvawananchikunapa. Kunan kay tiempu Tata Dios wambran Jesukristuta kachamurkan salvawananchikunapa. 21Jesukristu wañuptinna Tata Dios kashkan kawsachimushpa sieluman pusharkan chaypi paywan sukaman kushikushpa kawsananpa. Chayta yachashpaykichi sukaman Tata Diosta kreyishpa kawsaykankichi. Yachanchi Tata Dios kankunatapish kawsachimushunaykichita paywan tantalla sielupi kawsanaykichipa. 22Kunanka Tata Diospa rimananta tukuy shunku allita kasushpa kawsaykankichi. Tukuy mana alli rurashkaykichita sakishkankichi Jesukristuta kreyikmasikichiwan kuyanakushpa kawsanaykichipa. Chashna allita kuyanakushpa kawsashpaykichi tukuy shunkuykichimantapacha allita kuyanakushpalla kawsaychi. 23Tatanchi mamanchikunamanta nasishpanchikuna wañuk runakuna kanchisapa. Chaymanta Tata Diospa rimananta kreyishpa kawsashpanchikuna mushuk nasidushina kanchisapa. Tata Diospa rimananka manami tukunkachu nima kullunkachu. Chayrayku ñukanchikunapish Tata Diospa rimananta kreyishpa kawsashpanchikuna mana tukuyniyukta kawsashunchisapa. 24Tata Diospa rimananka willawanchisapa: “Tukuy kiwakuna chakinkasapa. Kiwapa sisankunapish urmankasapa. Tukuy runakuna chay kiwashina raslla wañunankuna tiyan. Runakunapa rurashkankunapish chay kiwa sisankunashina chinkankasapa. 25Chashna runakuna wañuptinkunapish Tata Diospa rimananka manami tukunkachu.” Ñukaykuna chay mana tukuyniyuk Tata Diospa rimananta kankunataka ñami yachachishkaykichina.


text: 1Waugui-panicunata yachasinqui nación mandagcunata y marca autoridäcunatapis respitayänanpä. Saynöpis listula caycäyäsun imatapis autoridäcuna mandaptenga rurayänanpä. Saynöpis waugui-panicunata tantyasinqui alilata imaypis rurayänanpä, washarima mana cayänanpä, pitapis mana wajupäyänanpä y pï-maywanpis ali ricanacur cawayänanpä. 3Jesucristuta manarä chasquicorga nogansipis waquin runacunanölami mana tantyacur Tayta Diosta cäsucorgansisu. Payta mana cäsucushpansimi jusalicuycunata cachariyta camäpacorgansisu. Sayno carmi chiquinacur rimanacur cawargansi. 4Sayno mana ali cawaycashgami Tayta Diosninsi cuyapämashpansi perdonamashcansi. 5Perdonamänansipäga manami imatapis alita rurashcansisu. Saypa trucanga jusayog cashgapis cuyapämashpansimi perdonamashcansi. Santu Espiritutapis Jesucristo cachamush mushog cawayta gomänansipämi. Saymi waran waran Santu Espíritu yanapaycämansi Tayta Diosninsi munashganno cawanansipä. 7Saynöpami gloriaman chäshunpä imayyagpis Tayta Diospa naupancho cawanansipä. 8Saytaga waugui-panicunata mana ajayaypa imaypis yachasinqui. Sayno yachasiptiquimi paycuna tantyacuyanga Tayta Diosninsi munashganno yanapänacur cawayänanpä. 9Waquin runacunaga rimanacuyan unay Israel runacunapa castancuna pï cashgalanpitami. Saynöpis rimanacuyan Moisés guelgashgan leycunata cumpliyänanpä cashgalanpitami. Paycuna rimanacuyashganwanga manami pipis salvacongasu. Paycunanöga gam ama piwanpis rimanacuysu. 10Yäracog mayinsicho pitapis rimanacunanpä shimita goptenga payta tantyasinqui pitapis mana rimanacayäsinanpä. Tantyasiptiquipis mana cäsuyäshuptiqui yapay tantyasinqui pitapis mana rimanacayäsinanpä. Sayno tantyasiptiquipis mana cäsucuyäshuptiquega say-nirag runawanga waugui-panicuna amana shuntacäyäsunnasu. 11Sayno mana cäsucog runacunaga jusalicuylacho cawar Tayta Diosninsita manami cäsucuyansu. Sayno cayashganpitami paycunaga in ernuman gaycush cayangapä. 12Noga yarpaycä wauguinsi Artemasta carpis o Tíquicuta carpis gam cagman cachamuytami. Mayganpis chämuptenga trucayqui payta cachaycur jucla shamunqui Nicópolisman saycho tincunansipä. Tamya quila päsashganyag saycho tänäpämi yarpaycä. 13Abogädo Zenaswan Apolos chämuptin ima nistashgantapis lapayqui puestupäyanqui. 14Sayno puestuparmi waugui-panicuna yachacuyanga waquin cagtapis sayno puestupäyänanpä. Alicunata sayno rurashpansega Tayta Diosninsi munashgannömi cawaycansi. 15Caycho caycag waugui-panicuna lapanmi gampä salüdunta apasicayämun. Saynöla nogapa salüdötapis waugui-panicunata goyculanqui. Lapayquipis ali cawayänayquipä Tayta Diosninsi cuyapar yanapaycuyäläshunqui. [Amén.]


text: 1Cutillara Jesús lamar patai yachachingaj callarica. Paihuajma ashca runauna tandarimunauca. Chiraigumanda, canuai icusha lamarbi tiarica. Randi tucui runauna pulayai tianauca lamar rayai. 2Yachachina cuintanaunahua ashcara yachachica. Jesús pai yachachiushcai nica: 3“Uyaichi, shu tarpuj runa tarpungaj llucshica. 4Pai tarpushcai, huaquin muyuuna ñambi rayai urmanauca. Pishcuuna shamusha llambura micunauca. 5Huaquin muyuuna allpa illaj rumi pambai urmanauca. Allpa pishishcamanda uctalla iñanauca. 6Indi llucshimusha rupachica. Angu illashcamanda chaquirica. 7Huaquin muyuuna cashaunai urmanauca. Casha itayasha, muyuuna chingarisha, mana aparinaucachu. 8Randi shu muyuuna ali allpai urmanauca. Ali ahuara iñasha aparinauca, caran muyu quinsa chunga, sucta chunga, patsaj muyura cusha.” 9Shinajpi Jesús nica: “Uyana rinriyuj uyachu.” 10Sapalla tucujpi, mayanllai ajcuna paihua chunga ishqui yachachishca runaunandi, pai rimashca yachachina cuintanamanda tapunauca. 11Jesús paigunara nica: “Canguna Dios mandana pacha pacashca shimira yachanguichimi. Randi canzhai ajcunara yachachina cuintanaunahua tucuira yachachina anga; 12ricusha ama ricsinauchu, uyasha ama intindinauchu, ama tigranauchu ucharashcara perdonai tucungaj.” 13Jesús paigunara nica: “¿Cai yachachina cuintanara manzhu intindinguichi? ¿Imasna rasha tucui yachachina cuintanaunara intindingaraunguichi? 14Tarpuj runa ñuca shimira tarpun. 15Ñambi rayai urmajcuna caigunami: Shimira tarpushca huasha, uctalla supai apu shamun uyashcara quichungaj paiguna shungumanda. 16Shinallara rumi pambai tarpushcauna, shimira uyasha, uctalla cushihua Diospa shimira chasquinaun. 17Randi, angu illajpi mana duranaun. Shimira apishcamanda llaqui tucusha, turmindachi tucusha, nijtasha urmanaun. 18Caimi casha ucui urmajcuna. Shimira uyanaun, 19randi cai pachai turmindusmanda, cullquira munashcamanda umachisha, imaunaras munasha, uyashca shimi huañun, mana aparin. 20Ali allpai urmajcuna shimira uyanaun, uyashcara chasquinaun, aparinaun, huaquinguna quinsa chungagama, huaquinguna sucta chungagama, huaquinguna patsajcama! ” 21Shinallara Jesús paigunara rimaca: “¿Tasa ucui vilara churanachu? ¿Caitu ucui churanachu? ¿Manzhu tucui ricurinai churana anga? 22Tucui pacashca pajllai tucungami; tucui mana ricushca pajllai ricuringami. 23Maicambas uyana rinrira charisha uyachu! ” 24Shinallara paigunara nka: “Ricuichi uyashcara. Canguna tupushca tupullara shujcuna cangunara tupunaunga, yapashca anga canguna uyajcunara. 25Maican charijpi, paima cushca anga; randi mana charijmanda pai ima charishcaras astaun quichushca anga.” 26Shinallara Jesús nica: “Casnami Dios mandana pacha, imasna shu runa muyura allpai tarpun. 27Runa tuta puñun, punzha atarin. Muyu llucshin, iñan. Imasna iñashcaras pai mana yachanzhu. 28Allpa paillara apachin: ñaupa punda quihuara, chi huasha papajta, papajpi muyuhua undarin. 29Na muyu pucujpi, saulihua pitin, pallana huras pactamushcamanda.” 30Shinallara Jesús nica: “¿Dios mandana pacha imahua ricuchina angai? ¿Ima yachachina cuintanahua ricuchishun? 31Dios mandana pacha shu mustaza muyu cuintami. Allpai tarpushcai tucui cai pachai tiaj muyumanda yali ichillami. 32Tarpushca huasha, tucui yuraunamanda yali iñan; atun pallcayuj tucun. Shinajpi yura llandu ucui pishcuuna causanara ushanaunga.” 33Casna yachachina cuintanaunahua Diospa shimira ashcara cuintaca, paiguna uyana tupura. 34Yachachina cuintanaunahua mana rimasha mana cuintacachu. Astaun pai yachachishca runaunara chicambi tucuira pajlla pambai yachachica. 35Chi punzha tutayaupi, Jesús paigunara nica: “Acuichi chimbama.” 36Runaunara dispirishca huasha, yachachishca runauna Jesústa pai tiaushcasnalla canuai pushanauca. Paihua pariju shu ichilla canuauna rinauca. 37Shinzhi huaira atarisha, tsajlas shitashcamanda canua pambaringaj callarica. 38Jesús canua siquii saunai puñusha sirica. Paita llicchachinauca, “Yachachij,” nisha, “¿ñucanchi huañungaraushcara manzhu ricungui?” 39Jesús shayarisha huairara piñaca, lamardas rimasha, nica: “Upalla, chunllayai.” Huaira shinalla pasarica, tucui ali chunlla tucuca. 40Jesús paigunara nica: “¿Imarasha manzharinguichi? ¿Imaraigu mana quiringuichi?” 41Ashca manzharishcahua rimananauca: “Caiga, ¿pitairi? Huairas lamarbas paita uyanaun.”


text: 1“Cananga tantiachipäcushay Diospa munayninchru cawagcunaman cutimuptï pasananpita chrunca jipashcunawan. Chay jipashcunam aceitiwan rupag michïruncunata achquicurcur aywarärin casarag mözu chrasquicug. 2Pichgacagmi capäcusha gotaracama, nätan waquin pichgacagmi capäcusha yarpaysapacama. 3Chay gotaracagcunaga michïrunta aparcayarmi mana mas aceitita apapäcushachu michïrunman yapapäcunanpag. 4Nätan yarpaysapacagcunam ichaga aceititaga apapäcusha michïruncunachrüsi jinaman juc botëllancunachrüsi. 5Chaura casarag mözu mana jucla chrämuptinga, shuyararcayaglatam pununay charirärin jinamanmi lapan punucarärin. 6Chauraga chraupi pagasmi mayacaramun ‘Nämi casarag mözu yaycayämun. Yargapäcamuy chrasquicug’ nir. 7Niptinga lapanmi jipashcunaga sharcarärin. Jinarcurmi michïruncunata camarirärin. 8Chaypitam chay pichga gotaracunaga chay yarpaysapa jipashcunata manacarärin ‘Aceitiquicunatanar goyärimay ichiclatas. Michïrücunam upinayan’ nir. 9Nipäcuptinmi chay pichga yarpaysapacunaga ‘Manam gopäcugmanchu. Raquiparäriptïga manam aypangachu nogacunapagsi ni gamcunapagsi, antis aywapäcuy rantig chay ranticugcunaman’ nirärin. 10Chaura chay pichga aceiti rantig aywapäcungancamam casarag mözuga chraramun. Chauraga chay shuyararcayag pichga jipashcunalam yaycarärin casamintumanga chay casaracug mözuwan. Jinarcurmi puncu wichrgacarun. 11Chaypitaran chrarärimun chay waquin pichga jipashcunaga cay nircayar: ‘¡Tayta! ¡Tayta! ¡Puncutanar quichrayulay!’ 12Nipäcuptinmi casarag mözuga cay niramun: ‘Mayapäcamay shumag: Gamcunataga manam reguepäcugchu’ ” nir. 13Nircurmi Jesusga nipäcaman: “Chaynuytag pasarärishunquiman gamcunatas, cacurcayay camaricushala. Manam musyapäcunquichu ima junagchru ni imayüra cutimunätas”. 14“Chaura Diospa munayninchru cawagcunawan pasanga caynuymi” nirmi willaräriman juc runapita cay nir: “Juc runam caru marcata aywacur rantisha runancunata gayarcur golguenta mirachipäcunanpag dëjaparura. 15Chauraga juc rantisha runantam goyurun pichga talentu ningan golgueta, juctam ishcay talentu ninganta, nätan juctam juc talentu ninganta. Chaynuypam lapantas aypuchracurura imanuypa golgue mirachicuy yachrapäcungantas nä musyar. Chaypitam aypuchracurcurga aywacura caruta. 16Jinarcurmi pichga talentu ningan golgueta chrasquig runaga chay golguewan imas rantiyta jinaman ranticuyta galacuyun. Chaynuypam mirarachin juc pichga talentu masta. 17Ishcay talentu chrasquishasi chaynuytan ruraratag chay golguewan. Paysi mirachisha ishcay talentu mastam. 18Nätan juc talentu chrasquigmi icha aywarcur chay golgue chrasquinganta pacaramunag pampata uchrcuyur. 19Chaypitaga alisca unaytaran chay golgueyog runaga cutiramun chay rantisha runancunaman. Chaypitam gayarun aygatacama mirachisha capäcungantas nipäcunanpag. 20Chauraga chrarun chay pichga talentu golgue chrasquisha runam. Jinarcurmi golguenta goyurun juc pichga talentu masnintawan cay nir: ‘Tayta, gomaray pichga talentutam, nätan cay pichgacagga cayan mirayninmi, catay golguequi’ nir. 21Niptinmi golgueyog runaga cay nin: ‘¡Ali servignïmi casha canqui jinaman ningänuy ruragmi! Walcalawansi ningänuy rurag cangaypitam mas achcata goshayqui yupachicuna runa captiqui. ¡Yaycamuy wayïman mirachingaypita cushisha micapäcunanchipag!’ nirun. 22Chaypitaga chrarun ishcay talentu chrasquisha runatan cay nir: ‘Tayta, gomaray ishcay talentutam, nätan cay ishcayga cayan mirachingämi’ nirmi lapanta gorun. 23Niptinmi golgueyog runaga nirun: ‘¡Ali servignïmi gamga casha canqui jinaman ningänuy ruragmi! Walcalawansi ningänuy rurag cangaypitam mas achcata goshayqui yupachicuna runa captiqui. ¡Yaycamuy wayïman mirachingaypita micapäcunanchipag!’ nirun. 24Nätan juc talentu chrasquisha runam icha chrarurga cay nin: ‘Tayta, juyu runa cangayta musyarmi, mana mururungaypita cosechag cangayta musyarmi, jinaman mana wichingaypita palag cangayta musyarmi, 25gamta manchacur golguequita pacaramurä pampa ruyiman. Cä cayan golguequi pachalan’. 26Niptinmi golgueyog runaga cay nin: ‘Gamga guellatag jinaman munangalay ruragtag cacunayqui. Chaura mana tarpungäpitas cosechag cayaptïga, jinaman mana wichingäpitas palag cayaptïga, 27golguëta bancumanchri chruranquiman cara, nä cutimur golguëta miraynintinwan jorgonäpag’. 28Nircurmi chaychru cayagcunata cay nin: ‘Cay runata guechrupäcuy golguëta. Chaypita chay golgueta gopäcuy chrunca talentu charayagcagta’ nin. 29Chaura pitas maytas ningänuy ruragcagtaga Diosga ricanga alisca alinninpagmi. Nätan ningänuy mana ruragcagtaga alipag ricasha cayanganpitas manacagpag ricasham canga. 30Nätan cay mana välig rantisha runata jitayapäcamuy washa yanauyagman. Chaychrümi waganga, jinaman quirunta gapapayla wagarichinga laquicuypita. Chaynuymi noga nä cutimunä junag pasanga”. 31“Chaura noga jana pachapita shamusha runa cutimurga, aywamushag alisca shumag achicyayarmi jinaman lapan angelnïcunawanmi, jinarcurmi tayucushag alisca shumag trönuman. 32Chaypitam naupäman lapan nacionpita runacuna gotupäcamunga. Chay runacunatam nogaga cabracunapita uyshacunata juc michig raquignuysi raquichracushag. 33Uyshanuysi cagcunatam derëchäcagman raquishag, nätan cabranuysi cagcunatam ichognïcagman. 34Chaypitam noga reyga nishag chay derëchächru cagcunata: ‘Shapäcamuy Tayta Diospita yanapashacuna, jinaman cawapäcuy wac mandayangäcagchru. Chayga camarirayan cay pachata camacanganpita-pacham gamcunapag. 35Gamcunaga micanasha cayaptïsi micuyta gopäcamaraymi. Yacunasha cayaptïsi yacutas gopäcamaraymi. Mana pipita reguesha puriyaptïsi wayiquiman gorpachapäcamaraymi. 36Mana jacuynag cayaptïsi jacuta gopäcamaraymi. Gueshyaptïsi jampipäcamaraymi. Carcelchru wichrgaraptïsi aywapäcamuraymi ricamagnï’. 37Niptï chay alita ruragcunaga cay nipäcamangam: ‘Munayniyog tayta, ¿imaytag micanashata ricar garacurcarag? ¿Imaytag yacunashata ricar yacuta gopäcurag? 38¿Imaytag mana reguesha purigta ricar wayïcunaman gorpachapäcurag? ¿Imaytag mana jacuynag cayaptiqui jacuta gopäcurag? 39¿Imaytag gueshyaptiqui u carcelchru wichrgarayaptiqui aywapäcamurä ricagniqui?’ 40Nipäcamaptin noga reyga cay nishagmi: ‘Mayapäcamay shumag: Cay runäcunapita maygan manacaglatas chaynuy rurapäcurniqui nogatam atendipäcamaray’ nishagmi. 41Chaypitaga chay ichognïcagchru cayagcunatas cay nishagmi: ‘Sumagla ashucurcay nogapita Diospita lutanpag ricashacuna. Gamcuna aywapäcuy nina wayiman. Chayga cayan Asyagpag jinaman angelnincunapag camarisham. 42Gamcunaga micanasha cayaptïsi manam micuyta gopäcamaraychu, yacunasha cayaptïsi manam yacutas gopäcamaraychu, 43mana pipita reguesha puriyaptïsi manam gorpachapäcamaraychu, mana jacuynag cayaptïsi manam jacutas gopäcamaraychu, gueshyayaptïsi jinaman carcelchru wichrgarayaptïsi manam aywapäcamuraychu ricamagnï’. 44Niptïmi chay runacunasi cay nipäcamanga: ‘Munayniyog tayta, ¿imaytag micanashata, yacunashata, mana reguesha puriyagta, mana jacushata, gueshyayagta, carcelchru wichrgarayagta ricapur mana atendipäcuragchu?’ 45Nipäcamaptin cay nishagmi: ‘Mayapäcamay shumag: Cay runäcunapita maygalantas mana chaynuy yanapapäcur nogatam mana atendipäcamaraychu’ nishagmi. 46Chaura chay lutan ruragpag ricashacunam imaycamas cunchuchisha capäcunga. Nätan ali ruragpag ricashacunam Dioswan imaycamas cawapäcunga”.


text: 1Abiamqa Judapi kamachikuyta qallarirqan Nabatpa churin Jeroboam Israelpi chunka pusaqniyoqkaq watapi kamachikushaqtinmi. 2Jerusalenmantataq kinsa watata kamachikurqan. Mamanmi karqan Abisalompa ususin Maaca sutiyoq. 3Payqa taytanpa ruwasqan kikin huchakunallatataqmi ruwarqan, manataq Diosnin Señor Diospaq hunt'aqchu karqan imaynan ñawpa taytan David hunt'aq karqan hinaqa. 4Chaywanpas, Diosnin Señor Diosqa Davidta allinta qhawarisqanraykullan paypa mirayninta Jerusalenpi kamachikushanallanpaq churarqan, ahinapin Abiamman huk churita qorqan Jerusalenta waqaychananpaq. 5Davidqa Señor Diospa ñawpaqenpi chanintan kawsarqan, payqa manan hayk'aqpas kawsayninpi Señor Diospa kamachikuyninmanta t'aqakurqanchu, aswanpas Het runa Uriasta wañuchisqallanwanmi t'aqakurqan. 6Roboam kawsashaqtinqa Jeroboamwan churanakuyllapin karqanku. 7Hinallataq chay qhepatapas Abiamwan Jeroboamwan churanakuyllapi karqanku. Abiammanta wakin willakuykunapas tukuy ruwasqankunapas Judá Reykunaq Willakuynin Qelqapi qelqasqan kashan. 8Abiam wañukapuqtintaq Davidpa Llaqtan nisqapi p'ampapurqanku. Chay qhepatataq churin Asa rantinpi kamachikurqan. 9Asaqa Judapi kamachikuyta qallarirqan Israelpi Jeroboam iskay chunkakaq watapi kamachikushaqtinmi, 10Jerusalenmantataq tawa chunka watata kamachikurqan. Hatun mamanmi karqan Abisalompa ususin Maaca sutiyoq. 11Asaqa Señor Diospa munayninman hinan chaninta ruwarqan ñawpa taytan Davidpa ruwasqanta hina, 12payqa suyumantan wikch'urqan yupaychana wasikunapi yupaychaq hamuq qhari-masinkunawan t'inkikuq qharikunatapas, ñawpa taytakunaq ruwasqan llapan idolokunatapas. 13Hinallataq hatun maman Maacata reina mama kayninmanta wikch'urqan Asera diosaq millay rikch'ayninta ruwachisqan hawa. Chay rikch'aytan Asaqa ñut'uta chhallurqan, hinaspan Cedrón mayu wayq'opi ruphachirqan. 14Manaña Israel suyupi orqo patapi yupaychana wasikunata thunirqanchu chaypas, Asaqa Señor Diospaq hunt'aqllapunin karqan tukuy kawsasqan p'unchaykunapi, 15hinallataq Señor Diospa wasinman churarqan paypas taytanpas Señor Diospaq t'aqasqanku qorita, qolqeta, serviciokunatawan. 16Asaqa Israel suyu rey Baasawanmi tukuy tiempo maqanakuyllapi karqanku. 17Baasataq Judata maqanakuq rispa Ramá llaqtata allinta perqachirqan Asaq suyunman haykuqtapas lloqsiqtapas hark'ananpaq. 18Hinan Asaqa Señor Diospa wasinpi puchuq llapan qorita, qolqeta, paypa qhapaq kayninkunatapas huñuspa, oficialninkunawan apachirqan Siria suyu rey Ben-Hadadman. Payqa Hezionpa churin Tabrimonpa churinmi karqan, tiyarqantaq Damasco llaqtapi. Asaqa kay hina willakuytan apachirqan: 19Qanwan ñoqawan rimanakusun, imaynan taytanchiskuna rimanakurqan hinata. Kayqa sumaq sonqota apachimushayki qorita, qolqetawan. Israel suyu rey Baasawan rimanakusqaykita saqepuy, ahinapin ñoqaq suyuymanta paykuna ripunqaku, nispa. 20Hinan Ben-Hadadqa rey Asaq nisqanta uyakurqan, chaymi Israel llaqtakunata phawaykunankupaq soldado umallikunata kacharqan. Hinan munaychakurqanku Ijonta, Danta, Abel-Bet-Maacata, llapan Cineret-ta, llapan Neftalí hap'iytawan. 21Baasataq chayta yacharqospa manaña Ramá llaqtata perqachirqanñachu, aswanpas Tirsamanmi kutipurqan. 22Hinan rey Asaqa Judá suyu runakunata llapallanta waqyachirqan, hinaspan Ramá llaqtata perqananpaq Baasaq apasqan rumikunata kurkukunata ima aparqan. Chaykunawantaq rey Asaqa sayarichirqan Benjaminpi Geba llaqtata Mizpa llaqtatawan. 23Asamanta wakin willakuykunapas, paypa atiyninpas, tukuy ruwasqankunapas, llaqtakunata sayarichisqanpas Judá Reykunaq Willakuynin Qelqapi qelqasqan kashan. Yuyaqña kaspanmi Asaqa chakinmanta onqoykurqan. 24Wañukapuqtintaq Davidpa Llaqtan nisqapi ñawpa taytankunaq p'ampananman p'ampapurqanku. Chay qhepatataq churin Josafat rantinpi kamachikurqan. 25Iskaykaq watapi Judá suyupi Asa kamachikushaqtinmi, Jeroboampa churin Nadabqa Israel suyupi kamachikuyta qallarirqan, iskay watallataq kamachikurqan. 26Payqa manan Señor Diospa munayninman hinachu ruwarqan, taytan hina huchallikuspan Israel runakunatapas huchallichirqan. 27Isacar ayllumanta kaq Ahiaspa churin Baasataq ichaqa Nadab contra hatarirqan, hinaspan Nadabta wañuchirqan, Filistea runakunaq Gibetón llaqtanta Nadabwan Israel soldadokunapiwan muyuykushaqtin. 28Baasaqa Nadabta wañuchirqan Judapi Asa kinsa wata kamachikushaqtinmi, chaymi Nadabpa rantinpi kamachikurqan. 29Kamachikuyta qallarispa hinataq Jeroboampa llapan ayllunta wañuchirqan, manan ch'ullallapas qheparqanchu, Señor Diospa Silomanta profeta Ahiaswan willachisqanman hina. 30Jeroboamqa Israelpa Diosnin Señorta phiñachisqa huchankunawan Israelta huchallichisqanwan, chaymi Señor Diosqa mirayninkunata ch'usaqyachirqan. 31Nadabmanta wakin willakuykunapas tukuy ruwasqankunapas Israel Reykunaq Willakuynin Qelqapi qelqasqan kashan. 32Asaqa Israelpa reynin Baasawanmi tukuy tiempo maqanakuyllapi karqanku. 33Judá suyupi kinsakaq watapi Asa kamachikushaqtintaq Ahiaspa churin Baasaqa Tirsamanta llapa Israelta kamachiyta qallarirqan, kamachikurqantaq iskay chunka tawayoq watata. 34Payqa manan Señor Diospa munayninman hinachu ruwarqan, aswanpas Jeroboam hinallataqmi huchallikurqan, kaqllataq Israel runakunatapas huchallichirqan.


text:
Otto Wallach
Otto Wallach sutiyuq runaqa (* 27 ñiqin pawqar waray killapi 1847 watapi paqarisqa Königsberg (Alimanya) llaqtapi - † 26 ñiqin hatun puquy killapi 1931 watapi wañusqa Göttingen (Alimanya) llaqtapi); Alimanya mama llaqtap huk Chaqllisinchipi mantapas yachaqsi karqan.
1910 llaqtapi Nobel suñaytas chaskirqan (Nobel Suñay Chaqllisinchipi).
Tayta: Otto Wallach, Mama: .
Alma mater: Berlin Yachay Sunturnin wan Göttingen Yachay Sunturnin.
Qillqasqankuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Otto Wallach.


text: 1Llaquishca Timoteo, Ñáucaga Jesucristo japisha camachigri nisha cachashca runa mani paihua shimita cuintangahua. Quishpichic Dios, ñucanchi Señor Jesucristohuas ñucata japisha cachahuanaura. Ñáucanchi Jesucristocuinta alisami tucunata chapanchi. 2Cai cartata canma quillcauni Timoteo. Can ñuca camachishcata uyasha sirtu quirishcamanda ñuca churicuinta mangui. Cunanga Yaya Diospas, ñucanchi Señor Jesucristohuas llaquisha, canda alita rasha yanapachun can cungailla mana manzhasha causangahua nisha canmanda Diosta tapuuni. 3Ñáuca Macedoniama riusha ñaupa rimashcashinallata cuti canda rimauni Efeso llactai saquiringui alita yachachingahua. Chibi maican umasha camachiu runagunata mandangui canguna Jesucristomanda llullasha yachachinata saquichi nisha. 4Paiguna yanga cuintanagunatas rimaungunami. Amullata alabaringahuaca huañuc apayaya gastagunatas nirinaun. Tucui chicuinta yuyarinagunamanda piñanacuna llucshinmi. Chi tunuta yuyarisha causashaga Dios munashcataga ranata mana ushanchichu. Cristollata quirisha pai munashcata ranata ushanchi. Chiraicu can paiguna chita saquinauchun nisha camachingui. 5Ñáuca chasna rimauni tucui quiricpura llaquinacungahua. Chi llaquinaga llucshin jucha illac causanamanda, ali sumac yuyarinamandas, sirtu quirinamandahuas. 6Maicanguna chimanda anchurisha yangata rimanacusha pasianacunaun. 7Paigunaga Dios mandashca shimigunata yachachiccuna tucunata munashallata chigunataga mana pactachinaunzhu. Paiguna sirtu man nisha camachishcatahuas mana intindinaunzhu. 8Yachanchi Yaya Dios mandashcagunaga yapa ali manaun runa chita alita caticpi. 9Chi mandashcaguna alita rac runaraicu mana quillcashcachara. Chitas yachanchi. Astahuanbas mana alita rac runagunaraicumi quillcashca mara. Chi runaguna casna manaun: mandashcagunata mana pactachiccuna, paihua amuta mana uyaccunas, chasnallata Diosta mana quiriccunas, juchata raccuna, mana alita yuyariccuna, Diosmanda asiccuna, chasnallata paiguna yayata mamatas huanchiccuna, shuccunata huanchiccunas. 10Chasnallata maunguna ashiyaccuna, caripura tacariccunas, runata shugma randichingahua japiccuna, llullaccuna, mana llullacchani nishallata umaccunas. Diospa sirtu yachachishcata mana munashaga cuntar purinaunmi. Diosca chi tunu runagunaraicumi pai mandashcagunata quillcachisha saquira. Alita raccunaraicu quillcanata mana nirirachu. 11Chimandami ushac Diosca paihua ali quishpina shimitaga yachachigri nisha ñucama saquira shuccunata yachachichun nisha. 12Ñáucanchi Señor Jesucristo ñucata llaquishami paita pactachic runa tucungaraushcata yachasha ushaita cuhuara ñuca paimanda camachic runa tucuchun nisha. Chimanda ñucata chasna rashcamanda paita pagrachu nini. 13Ñáaupaga Jesusmanda camisha yapa jiridsata rimac arani. Paita quiric runagunatas turmintachic arani, paita mana balichisha cuntar arani. Pai Diospa churi ashcata ñuca mana quirishcamanda paita mana ricsiranichu, chiraicu chasna rauc arani. Chasnagllaita Yaya Dios ñucata alita llaquishami quishpichihuara. 14Pai ñucata yapa llaquisha ñucata yapa alita rasha yanapahuara Jesucristota quirinata, shuccunata llaquinatahuas. 15Cai shimi sirtu man yachangahua quiringahuas. Jesucristo cai munduma shamura juchayuccunata quishpichingahua. Ñáuca ña tucui runamanda ashca juchayuc arani. 16Astahuanbas Cristo ashcata llaquihuara ñuca yapa juchayuc agllaita. Ñáucata quishpichishcata ricusha runaguna yachangaunami Jesucristo yapa llaquisha ahuantaushcata yali juchayuc runata quishpichingahua. Chasna yachasha maicanguna ñucacuinta ashca juchayuc ashallata Jesucristota sirtupacha quirisha Dioshuanmi huiñai causaita charinga. 17Tucuita mandac Diosca huiñai causac man, paiga ima uraspas mana huañunzhu. Paiga mana ricuribacchan, tucuita yachac man. Paillami Dios an. Chiraicumi tucuiguna paillata tucui uras balichisha alabanauchun. Chasna achun. 18Timoteo, can ñuca churicuinta ashcamanda caita canda cunasha casna rimani. Ñáaupa canmanda Yaya Dios yuyachishcata rimashca shimishina cunan canda nini sinzhiyai. Shuc sundalu binsisha nisha yuyarisha purishcashina can chi rimashca shimita yuyarisha Diospacta ali sinzhita rasha causangui. 19Sinzhita quirisha causangui, jucha illac yuyaigunatas catisha ama saquinguichu. Maican runagunaga mana chasna causasha, Diospa shimi mana sirtuchan nisha yuyarinaun. Shuc tunuta quirisha paihua causaita huaglichirishcauna. 20Himeneohuas Alejandrohuas chishina rauc runaguna ashcamanda paigunata supaihua maquibi saquishcani. Paiguna Diosmanda ama jiridsa rimanata yachangahua nisha.


text: 1’Cha nyacá ñaha Nyoo añima ñáyɨvɨ, cuví chi tari noo chitoho chacu yoho tɨchaha ndɨvɨ. Ta chitoho chacu cuan ñaha cuiri quita̱ ra cuanducu ra cuaha ri musu cusaha tyiño nu tyiño saha ra. 2Ta sandaa̱ ra tyiño chihin musu cuan vatyi cutyiyahvi ra yahvi cha tahán chi chi ra cha noo quɨvɨ, ta tachi̱ ra chi ra cusaha tyiño ra nu iyó tyiño sahá ra. 3Yaha̱ cuan ta quita̱ tucu ra cuhva cha caa ɨɨn cha ñaha ri. Ta nanyehe̱ ra chi suhva ca ra canyicú ri maa nuyahvi cuan. 4Ta catyí ra chi ra: “Cua̱han tucu nyoho cua saha tyiño ndo nu iyó tyiño sahí, ta tyiyahvi mai yahvi cha tahán chi chi ndo.” Tyicuan ta cuahan coyo tucu ra cuan. 5Tyicuan ta chitoho chacu cuan quita̱ tucu ra inga chaha cuhva cha ora. Yucuan ta quita̱ tucu ra cuhva cha caa uñi cha cha iñi. 6Ta yaha̱ cuan ta quita̱ tucu ra cuhva cha caa ohon cha cha iñi ta nanyehe̱ ra canyicú ri maa suhva ca ra nuyahvi cuan. Ta catyí ra chi ra: “¿Ñáá tuhun cha canyicú ri maa nyoho ndiyaca ihya, ta ña sahá tyiño ndo?” 7Ta canacaha̱n ra cuan ta catyí ra: “Yori maa caha̱n chihin ndi cha cusaha tyiño ndi.” Tyicuan ta catyí ra chi ra: “Cua̱han tucu nyoho cua saha tyiño ndo nu iyó tyiño sahí. Ta tyiyahvi mai chi ndo yoso cuhva cha tahán chi chi ndo”, catyí ra. 8Ta cuhva cha cuaa cuan, chitoho tyiño cuan catyí ra chi ra cuví nuu chi musu cuan: “Na canon chi musu, ta tyi̱yahvun chi ra. Qui̱chaha tyiyahvun chi ra cha caquɨhvɨ̱ nu ndɨhɨ, ta nu ndɨhɨ ta tyi̱yahvun chi ra cha caquɨhvɨ̱ cha xihna ri”, catyí ra. 9Tyicuan ta chaa̱ coyo ra cha caquɨhvɨ̱ cuhva cha caa ohon cha cha iñi cuan. Ta tahan tahan ra quehe̱n ra yahvi nanɨɨ noo quɨvɨ. 10Yaha̱ cuan, ta cuhva cha tahán chi chi ra cha caquɨhvɨ̱ coyo cha xihna ri cuan, cacuñí maa ra vatyi cuaha ca cutyiyahvi ra chi ra. Soco suri ɨɨn ri yahvi noo quɨvɨ caquehe̱n ra. 11Ta cuhva cha caquehe̱n ra, quichaha̱ cacahan ra chi chitoho tyiño cuan. 12Ta catyí ra: “Ra cha cachaa̱ coyo nu ndɨhɨ ihya, noo tuhun hora casaha̱ tyiño ra. Ta ɨɨn ri cuhva tyiyahvu̱n chi ra chihin nyuhu cha saha̱ tyiño ndi nu cahñi ndiyaca”, cacatyí ra. 13Soco nacaha̱n chitoho tyiño cuan, ta catyí ra chi noo ra cuan: “Amigo, ñahri cha ña vaha sacuví chuhun. ¿Atu ñima yahvi cha noo quɨvɨ catyi̱ vatyi tyiyahvi chuun? 14Que̱hen yahvun, ta cua̱nuhu. ¿Atu ñahri ityi iyó chii cha tyiyahvi chi ra cha quɨhvɨ̱ nu ndɨhɨ ɨɨn ri cuhva cha tyiyahvi̱ chi yoho? 15¿Atu ñahri ityi iyó chii cha sacuvi cha cuñí mai chihin xuhin? ¿Atu quiñi cuñún tyi vaha ñáyɨvɨ cuví chihin inga ra cuan?” catyí ra. 16Ta tyicuan caa ñu quɨhvɨ̱ nu ndɨhɨ, cuhun ñu ityi nuu. Ta ñu cuahan ityi nuu, nya nu ndɨhɨ cuhun ñu. Vatyi cuaha xaan ñu nacaná Nyoo chi. Soco chiin xaan ri ñu nacachí ra. 17Cuhva cha cuñí cuhun ra Jesús nya Jerusalén, cana̱ sɨɨn ra chi ndɨ uchi uvi ra cachicá noo chihin ra ta catyí ra chi ra: 18―Ta cha nyehe̱ maa ndo vatyi cuahan yo Jerusalén vityin. Ta yucuan cucuhva cuenda ñu chi yuhu Rayɨɨ cha quichi̱ nya gloria chi ra cacuví nuu chi tata sutu, ta chi ra casacuaha ley vehe ñuhu, ta cucatyi ra tyi tahán chi cúvi. 19Ta cucuhva cuenda ra chii chi ra ñuu Roma, ta cucuacu nyaa ra chii, ta cucañi ra chii, ta cucahñi ra chii nu cruzi. Soco nu cu uñi quɨvɨ cunandote ―catyí ra Jesús chi ra. 20Tyicuan ta sɨhɨ ra Jacobo ta ra Juan sehe ra Zebedeo tuhva̱ ña nu nyaá ra Jesús chihin nɨnduvi sehe ña. Ta chicuiñi̱ chɨtɨ ña nuu ra vatyi cacan ña noo tumañi iñi chi ra. 21Ta quichaha̱ ndaca tuhun ra Jesús chi ña: ―¿Ñáá cha cuñún? Ta catyí ña: ―Quɨvɨ cha cunyaun nu nyacá ñahun nya andɨvɨ, cu̱hva cha cunyaa nɨnduvi sehi xiun. Na cunyaa noo ra chiyo vahun, ta inga ra cunyaa ra chiyo satyun. 22Soco nacaha̱n ra Jesús ta catyí ra: ―Nyoho ña chitó ndo cha chicán ndo. ¿Atu cuví nyehe nyoho tɨndoho cha cunyehe yuhu? ¿Atu cuví cuhun ndo tuhun chihi tari cuhva cuhun yuhu? ―catyí ra. Ta canacaha̱n ra ta catyí ra: ―Cuví chi ndi. 23Ta catyí ra Jesús chi ra: ―Cha ndicha vatyi cunyehe ndo tɨndoho, ta cuhun ndo tuhun chihi tari cuhun yuhu tuhun chihi. Soco tuhun cha cunyaa ndo chiyo vahi ta chiyo satyin, ñima yuhu tahán chi cuhve chi ndo, soco maa Suti cucatyi ra yóó cha cuñihi nyatu cuan ―catyí ra Jesús chi ra. 24Ta cha cachiñi̱ uchi ca ra cachicá noo chihin ra Jesús tuhun cuan cacuxaa̱n ra chihin nɨnduvi ra cuan. 25Soco cana̱ ra Jesús chi ra ta catyí ra chi ra: ―Cha chitó maa ndo, vatyi ra nyacá ñaha chi ñáyɨvɨ iyó sɨquɨ ñuhu ñayɨvɨ̱ ihya, ñihi xaan nyacá ñaha ra chi ñu tari nyaca ñaha ra musu ra. 26Soco ñima tyicuan caa tahán chi sacuvi nyoho. Vatyi ra cha cuñí cucahnu ca nu Nyoo, cuñí chi cuví ra musu tandɨhɨ ca ndo. 27Ta nya nyoho cha cuñí ndo cuví ndo nuu, cuñí chi cuví ndo musu tandɨhɨ ca ñu. 28Tari yuhu Rayɨɨ cha quichi nya gloria, ña vachi vatyi sacuvi ndo tyiño nui, soco vachi sacuvi tyiño nuu ndo, ta cuhve ñayɨvi̱. Vatyi chihin cuan ta cuvi sacaqui cuaha ñáyɨvɨ. 29Cuhva cha cua quitá coyo ra ñuu Jericó, cuaha xaan ñáyɨvɨ cuahan chihin ra Jesús. 30Ta yuhu ityi cuan canyicú uvi tahan ra cuaa. Ta cuhva cha cachiñi̱ ra vatyi cua yaha ra Jesús, quichaha̱ canachaa ra. Ta catyí ra: ―Sutu Mañi yuhu, ra vachi tata ra David cuvún. ¡Cu̱ndahvi cuñi nyehun chi ndi! ―cacatyí ra. 31Ta ñáyɨvɨ quichaha cahan ñu chi ra na cacasɨ ra yuhu ra. Soco maa ra ñihi ca cacana̱ chaa ra: ―Sutu Mañi yuhu, ra vachi tata ra David cuvún. ¡Cu̱ndahvi cuñi nyehun chi ndi! 32Tyicuan ta chicuɨñɨ̱ ra Jesús ta cana̱ ra chi nɨnduvi tahan ra cuaa cuan, ta ndaca̱ tuhun ra chi ra: ―¿Ñáá cha cuñí ndo cha sacuvi chihin ndo? 33Ta canacaha̱n ra ta catyí ra: ―Sutu Mañi yuhu, cuñí ndi nyehe ndi. 34Tyicuan ta cundahvi cuñí ra Jesús nyehe ra chi ra, ta tɨɨ̱n ra chɨtɨ nuu ra. Ta caa cuhva ri cuan cananyehe̱ ra, ta cananyico̱n ra chi ra Jesús.